31 Янв 2020 2848\nПрезидентимиз Шавкат Мирзиёев Ўзбекистон Республикаси Олий Мажлисига Мурожаатнома йўллади. Унда истиқболдаги мақсадлар қаторида экосферадаги устувор вазифалар ҳам тилга олинди. Оролбўйи борасида илгари амалга оширилган чора-тадбирларнинг давоми бўладиган қатор лойиҳалар режалаштирилган. Бу Орол денгизининг қуриган тубида ўрмонлар ҳосил қилишга ҳам, шунингдек, экологик офат ҳудудидаги вазиятни яхшилашга ҳам тегишлидир. Бундан ташқари, «яшил белбоғ» яратиш ташаббуси ҳам тилга олинди. Улар Нукус, Урганч ва Хивани қамраб олади.\nОрол денгизи собиқ ноёб, гўзал ва дунёдаги энг йирик ёпиқ сув ҳавзаларидан бири эди. Деярли бир авлод умри давомида йўқ бўлиб кетиш ёқасида келиб қолди, мисли кўрилмаган фалокат ва шу ерда яшовчи аҳоли ҳаётига, экотизим ҳамда биохилма-хилликка тузатиб бўлмас зарар етказди. Инсоннинг ахлоқни ва виждонни йўқотиши, хўжасизлик — экологик фожианинг бош сабабидир.\nЕр юзидаги экологик инқирозлар асосини нафақат миллий тараққиёт даражаси ва йўли ёки жамият мафкураси эмас, балки энг аввало, табиат олдида етарли даражада масъулиятни ҳис этмаслик ташкил этади. Ёвузликнинг илдизи шундаки, атроф-муҳит одамларнинг умумий мулки деб эълон қилинди, яъни у мулкнинг жамоавий тури ҳисобланди. Аммо инсоният табиат ўч ола бошлагачгина экология ҳақида эслаб қолади. Орол денгизининг ўлимига нима сабаб бўлди, деган саволга тўғридан-тўғри жавоб бор: қишлоқ хўжалигини ривожлантириш ва саноатлаштириш экологик инқирозга олиб келган асосий таъсир омилларидир. Ўз ўзидан аёнки, мазкур ривожлантириш 1930-1980 йилларда амалга оширилган, Марказий Осиё республикалари раҳбарияти Амударё ва Сирдарёдан сув олиб қўйилса, Орол денгизи қуриб қолишини тушунган ва билган, албатта. Лекин икки дарёдан улкан миқдордаги сувни олиш 1990 йилларга қадар давом этган, ҳатто.\nАнтропоген омиллар табиий факторлар билан биргаликда (иқлимнинг қуруқ (арид)лиги — юқори ҳаво ҳарорати, кучли буғланиш ва кам ёғингарчиликларнинг қўшилиб келиши) Орол денгизининг ўлимига олиб келди. Амударё ва Сирдарёдан денгизга сув қанча кам қуйилса, у шунча саёзлашиб бораверди, ундаги бор сув ҳам жуда тез исиб, буғланиш осонлашди, бу эса унинг қуришини тезлаштирди.\nЛекин ушбу муаммо борасидаги ҳозирги вазият қандай? Давлатимиз раҳбари президент сифатидаги фаолиятининг дастлабки кунлариданоқ Оролбўйидаги мураккаб вазиятга катта эътибор қаратди. Мамлакатимиз раҳбари 2017 йил февраль ойида 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини тасдиқлади. Ҳужжатда глобал иқлим ўзгариши ва Орол денгизининг қуриши салбий оқибатларини юмшатиш бўйича тизимли чора-тадбирлар кўришнинг аҳамияти қайд этилган. Шу мақсадда Президент 2017 йил 18 январда «2017-2021 йилларда Оролбўйи минтақасини ривожлантириш Давлат дастури тўғрисида»ги қарорни имзолади. Унда сув таъминоти тизимини ривожлантириш ва аҳолининг тоза ичимлик суви билан таъминланиш даражасини ошириш, канализация, санитария ва маиший чиқиндилардан фойдаланиш тизимларини яхшилаш; минтақада яшовчи аҳолининг уй-жой шароитларини яхшилашга йўналтирилган чора-тадбирларни амалга оширишни давом эттириш; минтақа аҳоли пунктларида транспорт, муҳандислик-коммуникация инфратузилмасини ривожлантириш, суғориш тармоғини такомиллаштириш ва замонавий энергия тежайдиган технологияларни жорий этиш назарда тутилади.\n2018 йилнинг ноябрь ойида БМТнинг Нью-Йоркдаги штаб-квартирасида «Барқарор ривожланишни қўллаб-қувватлашда стратегиялар комплекси йўналишида минтақавий ва халқаро ҳамкорликка кўмаклашиш» юқори даражадаги махсус тадбири бўлиб ўтди ва унда БМТ Оролбўйи минтақаси учун Инсон хавфсизлиги бўйича кўп томонлама шериклик асосида Траст фонди (КТШАТФ) фаолияти расман йўлга қўйилди.\nПрезидентимиз 2018 йил 27 ноябрда Тошкентда БМТнинг собиқ Бош котиби Пан Ги Мунни қабул қилди ва у Ўзбекистон раҳбарининг Оролбўйи минтақаси учун КТШАТФни ҳамда Ўзбекистон Республикаси Президенти ҳузуридаги Оролбўйи Халқаро инновация марказини ташкил этиш борасидаги ташаббусини қўллаб-қувватлади.\n- Президент Шавкат Мирзиёев билан Тошкентдаги учрашувда биз кенг кўламли масалалар билан бир қаторда, жумладан, Орол денгизидаги табиий офат оқибатлари билан курашиш учун халқаро донорлар ҳамжамиятининг саъй-ҳаракатлари ва ресурсларини жалб қилишни ҳам муҳокама қилдик, - деди жаноб Пан Ги Мун.\n2018 йилнинг декабрь ойида Президент Мўйноққа ташриф буюрди ва вазиятни янада яхшилаш бўйича қўшимча чора-тадбирлар ташаббуси билан чиқди. Ушбу ташриф натижасида Вазирлар Маҳкамасининг 2019 йил 16 январда «Қорақалпоғистон Республикасининг Мўйноқ туманини комплекс ижтимоий-иқтисодий ривожлантириш чора-тадбирлари тўғрисида»ги қарори қабул қилинди\nДавлатимиз раҳбарининг Мўйноққа ташрифи чоғида Орол денгизининг қуриб қолган тубига ҳимоя ўрмон ўсимликларини экишни тезлаштириш бўйича ҳам кўрсатмалар берди. 2018 йилнинг декабрь ойида 2019 йил охирига қадар 1 миллиондан зиёд гектар майдонни қамраб олиш мақсадидаги ишлар бошлади. 2019 йилнинг 1 апрелига қадар жами ўрмон экиш ишлари режалаштирилган 500 минг гектар майдондан 451,6 гектарига ўсимликлар экилди. Бу чора-тадбирлар ўсимликлар биохилма-хиллигини тиклаш ва чорвачилик учун базани ривожлантириш ҳамда йўқолиб бораётган ноёб фаунани сақлаб қолиш учун қулай шарт-шароитлар яратиш имконини бермоқда. Шунингдек, Тикланиш оролидаги собиқ дала тадқиқотлари биолабораторияси биноларини бузиб ташлаш ва у ерда келгусида «яшил кўкаламзор» барпо этиш лойиҳаси ҳам тайёрланган.\nЖорий йилнинг январь ойида яшил майдонларни экиш қайта тикланди. Тадбирда мамлакатимизнинг ёш авлоди ва Қорақалпоқ давлат университети талабалари иштирок этди. Фавқулодда вазиятлар вазири Турсинхон Худойбергенов Ёшлар жамоалари билан учрашди, шахсий намуна қурсатиб, меҳмонларни кўчат ўтқазишда иштирок этишга таклиф қилди. Албатта, ёшлар Ўзбекистонда амалга оширилаётган кенг кўламли ободонлаштириш ишларини амалга оширишга ўз ҳиссасини қўшишмоқда.\nБундан ташқари, 2018 йилнинг август ойида Орол денгизини қутқариш халқаро жамғармасининг таъсис этувчи давлатлар раҳбарларининг сўнгги ўн йил ичидаги илк саммити бўлиб ўтди ва бу Орол денгизи муаммоларини ҳал этишга янги туртки берди. Тадбирда Президент Шавкат Мирзиёев агар улар ҳаётга татбиқ этилса, минтақадаги экологик ноқулай вазиятни тубдан яхшиловчи қатор муҳим ташаббусларни илгари сурди.\nБиринчи ташаббус - Оролбўйи минтақасини экологик инновациялар ва технологиялар зонаси, деб эълон қилиш. Унинг салбий оқибатларини камайтириш мақсадида нафақат инқирозга эътиборни қаратиш, балки уни бартараф этиш ва минтақани янада ривожлантиришнинг амалий механизмини яратиш муҳим аҳамиятга эга. Кўпгина омиллар, шунингдек, иқтисодий ўсиш билан биргаликда экотизим барқарорлигини боғлаш амалиётини ўзгартириш вақти келганини кўрсатмоқда. Президентимиз 2018 йил 16 октябрда «Ўзбекистон Республикаси Президенти ҳузуридаги Оролбўйи халқаро инновация марказини ташкил этиш тўғрисида»ги қарорни имзолади.\nИккинчи ташаббус - чўл ва ем-хашак ўсимликларининг кўчатларини етиштиришни илгари суриш. Қайд этилишича, агар бу борадаги ишлар тўғри мувофиқлаштирилса, 10-12 йил ичида денгизнинг бутун қуриган тубини ўрмон ўсимликлари билан қоплаш мумкин. Орол денгизи ва Жанубий Оролбўйи ҳудудларида ҳали кўчма қум тепаликларини тўхтатиш учун ўсимликлар экса бўладиган икки миллион гектарга яқин майдон мавжуд.\nУчинчи ташаббус - Оролбўйи минтақасида трансчегаравий ҳимояланган ҳудудларни яратиш. Президентимиз минтақанинг ноёб фаунасини сақлаб қолиш учун минтақага кенг ёндашувни топишни таклиф этди. Бугунги кунда саккизта қўриқхона, иккита миллий табиат боғи, битта Қуйи Амударё давлат биосфера резервати, «Жайрон» ноёб ҳайвон турларини кўпайтириш миллий маркази мавжуд ва еттита табиий ёдгорлик Ўзбекистонда ҳуқуқий мақомга эга. «Марказий Қизилқум» миллий боғини, «Орол денгизи минтақаси қўриқхоналари» табиат комплексини ва «Қулжуқтов» қўриқхонасини яратиш режалаштирилмоқда,\nТўртинчи ташаббус - сувни муҳофаза қилиш ва ундан оқилона фойдаланиш соҳасидаги минтақавий ҳамкорлик даражасини тубдан ошириш. Шу мақсадда давлатимиз раҳбари Марказий Осиёда сув ресурсларидан оқилона фойдаланиш бўйича Минтақавий дастур қабул қилишни таклиф этди.\n2019 йил 21 августда Нукусда Президентимиз раислигида учрашув ўтказилиб, унда Қорақалпоғистонни янада ривожлантиришнинг бешта устувор йўналиши белгилаб олинди. Биринчидан - саноатни ривожлантириш, барча тармоқларда йирик ва кичик ишлаб чиқаришни ташкил этиш. Иккинчидан - тадбиркорликни ривожлантириш учун қулай шарт-шароитлар яратиш. Учинчидан - қишлоқ хўжалигига илғор технологияларни кенг жорий этиш, ишлаб чиқариш ҳажмини ошириш, ҳосилдорликни ошириш ва маҳсулот турларини кенгайтириш. Тўртинчидан - аҳоли учун қулай бўлган ишлаб чиқариш ва замонавий инфратузилмани яратиш. Бешинчидан - Оролбўйи минтақаси аҳолисининг ҳаёт даражаси ва сифатини ошириш бўйича комплекс чора-тадбирлар қабул қилиш.\nЧуқур ўйланган, манзилли ва тўғри молиялаштирилган лойиҳаларни амалга ошириш орқали Орол инқирозининг Оролбўйи минтақасида яшовчи миллионлаб одамлар ҳаётига, атроф-муҳитга ҳалокатли таъсирини камайтириш — бугунги куннинг энг муҳим вазифасидир.\nОролни қутқариш халқаро жамғармасининг агентлиги раҳбари.


ТОШКЕНТ, 5 авг — Sputnik. Ўзбекистонда ўтган тун давомида янги 267 та коронавирус билан касалланиш қайд этилди. Шундан 125 таси Тошкент вилоятида аниқланди. Бу ҳақда Соғлиқни сақлаш вазирлиги хабар қилмоқда.\nҚолган янги касалланганларнинг 84 нафари Тошкент шаҳрида, 39 нафари Бухоро вилоятида, 12 нафари Қашқадарё вилоятида ҳамда 7 нафари Навоий вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nШу тариқа Ўзбекистонда коронавирус билан касалланганларнинг умумий сони 27 314 нафарга етган.\nТун давомида коронавирус билан касалланган Тошкент вилояти Тошкент туманида яшаган 70 ёшли А.М. ва Тошкент шаҳар Чилонзор туманида яшаган икки бемор вафот этди. Қурбонларнинг умумий сони 167 нафарга етди.\nШу пайтга қадар 18 051 нафар коронавирус инфекциясига чалинган фуқаролар (66 фоиз) соғайган.\nҲозирда мамлакатда 9 096 нафар бемор даволанмоқда. Улардан 619 нафари оғир, 208 нафари эса ўта оғир аҳволда.\n10:42 22.09.2020 (Янгиланган 12:34 22.09.2020)


Kutubxona - Pramudya Ananta Tur. Leman bobo (hikoya) / Kiril\nSiz shu sahifadasiz: Pramudya Ananta Tur. Leman bobo (hikoya) / Kiril\nАсар номи Леман бобо (ҳикоя)\nЛеман бобо (ҳикоя)\nҲа, ҳа, ҳаммасини эслайман. Ўшанда мен тўрт ёшда бўлсам ҳам ҳаммаси эсимда. Мен бу оилани жуда яхши билардим: чол-кампир Леманларни, уларнинг фарзандлари — Ман, Ниёмиддин, Сиддин ва қизлари Сиёҳга ўрганиб қолгандим.\nҲар куни эрталаб, соат тўққизда уларникига кириб борардим, чунки ҳаммаси уйда бўларди. Уйларига чопиб кирардим-да, Леман буванинг тиззаларига ўтириб олардим. У киши елкамга қоқиб қўяр ва қаҳва тутарди. Мен кулардим. Леман буви ҳам куларди. Агар: «Сиёҳ қани?» деб сўрасам, улар «Ҳали ухлаяпти» деб жавоб беришарди.\n— Ухлаяптими? Мен бўлсам турдим! — дердим мақтаниб.\nЛеман бува жилмайиб қўярди ва мени эркалаб:\n— Сиёҳ — дангаса қиз-да, — дерди.\n— Ман қаерда?\n— Дарёда, чўмилаяпти.\n— Ниёмиддин-чи, бува?\n— Уйга ҳали келганича йўқ. Кечаси гарду да қоровуллик қилган эди. Ҳозир ўша ерда ухлаяпти.\n— Ҳалиям ухлаяптими?\n— Бўлмасам-чи? Кечаси билан шақилдоғини шақиллатиб юриб, чарчаб қолган.\nБаъзан мени уби билан сийлашарди.\nЛеманлар уйида кўрганларим ва эшитганларимни дарҳол онамга гапириб бериш одатим бор эди. Ойижоним қийиқ кўзлари билан менга диққат-ла қараб турардилар-да, кўрсаткич бармоқларини бурним олдида ўйнатиб дердилар:\n— Қачондан бери тайинлайман сенга, «у ерга ҳадеб бораверма» деб. Улар ишларини қилишлари керак, ахир.\n— Улар ишлашмайди-ку, ахир...\n— Чунки сен уларга ҳалақит беряпсан.\n— Сиёҳ бўлса ҳалиям ухлаяпти... Мана кўрдингми? — Ҳозиргина қатъий оҳангда бўлган онамнинг овози бирдан юмшади. — Ялқовлик — жуда юқумли касаллик. У худди кўз оғриғига ўхшаб бир кишидан иккинчисига ўтади. Агар сен уларникига тез-тез бораверсанг, ўзинг ҳам ялқов бўлиб қоласан.\nБир куни мен онамнинг юқадиган ялқовлик касали ҳақидаги гапларини Леман бувага айтдим.\n— Ҳа, ойинг рост гапни айтибди, — деди у оқкўнгиллик билан... — Мен ялқов одамман. Агар шундай бўлмаганимда ҳам нима ўзгарарди?.. Ахир менинг шоли экадиган ерим йўқ-ку. Бир қарич томорқам ҳам йўқ менинг... Менинг бор бойлигим — мана шу пичоқ. Уни ҳар куни яхшилаб чархлайман, силаб-сийпалайман. — Леман бува пичоқ чархлайдиган қайроқ тошига қараб қўйди. — У билан бирга қаердадир кечаси йўл пойлайман — қарабсанки, икки ярим танга чўнтагимда. Агар Леманда сен бўлмасанг пичоқ қадрдоним, менда гарду қаердан ҳам бўларди!...\nЛеман буванинг овози жуда ёқимли эди; сўзларни у бошқачароқ талаффуз қиларди, бурнида гапирарди. Гапларини мириқиб тинглардим.\nБир сафар мен Леманлар ҳақида гап бошлаганимда ойим уришиб бердилар:\n— Бу ялқовларни мунча ёқлаб қолдинг! Фақат ишлаб, меҳнат билан кун кўрадиганларгина ҳурматга лойиқ, болам. Буни эсингдан чиқарма!\nКейинги кундан бошлаб мен дўстларимникига бормай қўйдим.\nОрадан кўп кунлар ўтди. Бир маҳал қарасам, айланиб яна Леманларникига бориб қолибман. Одатим бўйича:\n— Сиёҳ қаерда? — деб сўрадим.\nЛеман бува бошини қуйи солди. Буви бўлса йўталиб қўя қолди. Қизиқ, нега саволимдан ғалати аҳволга тушиб қолишди. Ниҳоят қария жавоб берди:\n— Сиёҳ кетди. Ҳозир Палембанг да.\n— Бу узоқми?\n— Ҳа, узоқ. Денгиз ортида.\n— Нега у ёққа кетиб қолди, буви?\n— Пул излаб кетди. Тилла топиб келади... — Бувининг юзи истеҳзоли буришиб кетди.\n— Ҳозир аҳвол жуда оғир, — деди ўзича кекса Леман. — Ҳатто прияилар ҳам зўрға кун кўришяпти! Қанчалари ўз уй-жойларидан маҳрум бўлишди!\nМен бу сўзларни эслаб қолишга ҳаракат қилардим. Кейинроқ улар нимани англатишини билиб олишим учун эслаб қолишим керак эди-да. Кечқурун, одатдагидек, отам уй ёнида курсида ўтиргани чиққанида, мен унинг олдига югуриб бордим. Савол бермасимдан олдин гапириб қолдилар:\n— Мактаб ҳақида сўрайвериб жон-ҳолимга қўймасдинг. Мана, ўқийдиган пайтинг ҳам келиб қолди.\nБу жуда ёқимли хушхабар эди. Мен ҳатто қувончимдан бир сакраб қўйдим.\n— Мен мактабга бораманми? Қачон, ота?\nШунда мен Леман бува нималар деганини бутунлай унутиб юбордим. Эртага мактабга бораман! Мен бахтли эдим. Гарчи қалбимнинг ич-ичидан эрталаблари Леманларникида қаҳва ичмайдиган бўлганимдан афсуслансам-да, бахтиёр эдим. Худди шундай бўлди: ўшандан бошлаб мен уларникига фақат таътил пайтлари ёки якшанба кунлари борадиган бўлдим.\nКунларнинг бирида, мактабдан қайтаётиб уйимиз ёнида Леман бувани учратиб қолдим. У менга янги варрак тутқазди. Эсимда, ўша варракни ҳеч учира олмагандим. Бошқа болаларнинг эпчиллик билан варрак учираётганини кўриб, менга алам қилди, жаҳл устида уни парча-парча қилиб ташладим.\nБир сафар — унда мен таътилда эдим, жўраларим билан кўчада ўйнаб юргандим. Кутилмаганда Леманлар уйи қаршисига докар3 келиб тўхтади. Ҳаммамиз бараварига ўйинни ташлаб Леманларникига югурдик. Биринчидан, қизиққанимиздан бўлса, иккинчидан эса, энг муҳими, бирор ширинлик билан сийлашар деган умидда эдик.\nШунда мен Сиёҳни кўриб қолдим. У ёғоч каравотда, унча ёш бўлмаган эркакнинг ёнида ўтирган эди. Сиёҳ жилмайди, ўрнидан туриб, ёнимга келди.\n— Ҳа-а, бу сенмисан? Кўришмаганимизга ҳам анча бўлди... — Шундай деб у кулди, иккита тилла тиши ялтираб кетди.\nСиёҳнинг бўйнида етти тангадан иборат тилла тақинчоқ ялтирарди.\n— Сен энди боймисан? — деб сўрадим.\nЖавоб ўрнига у мени ўпиб қўйди.\n—Менга олтин танга бер, — дея сўрадим ундан.\nУ бошини сарак-сарак қилди, қўлимга аллақандай ширинликни қистирди-да: «Улғайсанг — ўзинг бой бўласан», деди. Шу аснода Леман бува Сиёҳнинг ёнида келган нотаниш киши билан таъзим бажо келтирган ҳолда суҳбатлашарди. У кишининг оғзида ҳам Сиёҳникига ўхшаш тилла тишлари ялтилларди. Леман буви эса ўчоқ бошида сув иситиш билан овора эди.\nСиёҳ қайтиб келгандан кейин мен уларникига яна тез-тез қатнайдиган бўлиб қолдим. Леман буванинг филлар ва йўлбарс ҳақидаги, хазиналар тўғрисидаги ҳикоялари менинг гўдак тасаввуримни ром этганди. Ҳалиям яхши эсимда, ундан эшитганларимни уйимдагиларга ёки ўртоқларимга бирма-бир гапириб берардим, шундагина ўзимни енгил ҳис этардим.\nБир куни Леманларникига келганимда, ҳалиги тилла тишли киши анчадан бери кўринмаётгани эсимга тушди.\n— У қаерда? — сўрадим мен.\n— Кетди, — истамайгина жавоб берди чол.\n— Ким билади дейсан!\n— Сиёҳ ҳалиям ухлаяптими?\n— У ҳам йўқ...\n— У ҳам кетдими? — хитоб қилдим мен йиғламоқдан бери бўлиб.\nКекса Леман оғир хўрсинди.\n— У қайтиб келадими, бува?\nОшхонадан Леман буви чиқиб келди.\n— Нима қилади қайтиб? Ер ютсин уни! Ўша ёқларда чўкиб кетса яхши бўларди!..\nМен Сиёҳ яна денгиз ортига, Палембангга кетган бўлса керак деб ўйладим, лекин чол-кампирнинг тунд юзларини кўриб, бу ҳақда сўрамай қўя қолдим.\n— Ман-чи? Ман қаерда бува?\nҚария қўл силтаб қўя қолди.\n— Э-э... Қанақа кунларга қолдик... Ана, амалдорлар ҳам зўрға кун кўраяпти. Авваллари Ман ўшаларнинг ишини қилиб, гоҳ четанини тузатиб, гоҳ ҳожатхонасини тозалаб бўлсаям чақа-чуқа топиб келарди. Энди бўлса у ҳам йўқ! Мана, Ман ҳам бошқа жойларга омад излаб кетди.\n— Қаёққа кетди, бува?\n— Чимахи га. Аскарликка ёзилди.\n— Бу ёққа қурол билан келадими? Шунақами, бува?\n— Қайтиб келадими? Йўқ, болам. Балки, умуман қайтмас...\n— Нима деяпсан, эсини еган чол! Олдинлари шундай эди — армиядан қайтиб келишмасди, — унинг гапини бўлди Леман буви. — Нафақахўр3 Спандарининг айтишига қараганда, Ачедаги уруш4 тугаган эмиш. Энди бўлса аскарларнинг иши тўғри қадам ташлаб юриш ва ўқ отишни ўрганишдан иборат...\nАслида ҳам шундай эди: мен ўзим кўп марта гувоҳ бўлганман, қад-қомати келишган шоввоз, чинакам жасур отлиқ аскарлар милтиқларидан дарёнинг нариги соҳилидаги нишонларга қарата ўқ узишгани-узишган эди.\n— Ниёмиддин-чи? У қаерда, бува?\n— О! У энди хўжайин, укагинам... Унинг энди ери бор... Лекин жуда оз ўша ер. Ниёмиддин тинимсиз ишлайди... Ҳозир яшаш жуда қийин бўлиб қолди. Жуда қийин! Эсингдами, сенга қандай ўйинчоқлар ясаб берарди?\n— Нима у бу ерда ёмон яшармиди?\n— Агар одамнинг пули бўлса ҳамма жойда ҳам яхши яшайди. Агар пули бўлмаса-ю, қаердан олишни билмаса, о, бундан ёмони йўқ... — Қарияни йўтал тутди-ю, узоқ вақт гапира олмади. — Э-э, яхшиси, сўрама...\nЛеман буванинг боши энгашгандан энгашиб бораверди. Менга у мудраб қолаётганга ўхшаб кўринди...\nМен уйга келиб, Леманларникида эшитганларимни айта бошлагандим, отам кескин гапимни бўлди:\n— Бор, яхшиси, ювиниб ол.\nМен бир оғиз ҳам сўз қайтармай ҳаммомга йўл олдим. Ҳаммомга кириб ўйлаб қолдим: «Нега энди бизнинг ҳаммом Леман буванинг бутун уйидан бойроқ?» Ювиниб бўлгач, бу ҳақда отамдан сўрадим. У ўйга толди, сўнг бирдан иржайди-да, қувноқ бир куйда ҳуштак чала бошлади. Мен яна ўша савол билан онамга мурожаат қилдим.\nОнам қовоғини уйди:\n— Сен дарсингни қилдингми, ўзи? — шундай деб, қулоғимдан тортиб айвонга олиб чиқди. — Ўтир, китобингни ўқи!\nЎша пайт шундай қаттиқ оғриқ сездимки, гўё қулоғимни кимдир қайнаб турган сувга тиқиб олгандай эди.\n— Энди у ёққа бошқа бормайсан, эшитдингми?\nЎшандан бошлаб Леманлар уйига қадам босмадим.\n— Орадан бир йил ўтди. Мен ҳалиям биринчи синфда ўқир эдим. Тенгқурларим мени кичкина деб ўйинларига камдан-кам қўшишарди. Бир куни Леманлар уйи атрофида бекинмачоқ ўйнаётган эдик. Мен девор орқасига яшириндим. Бирдан қулоғимга нотаниш эркак овози чалинди.\n— Демак, хоҳламайсан? — сўради кимдир жаҳл билан.\n— Йўқ, ндоро . Биз камбағал одамлармиз, лекин, ҳақ рост, ҳалол одамлармиз...\n— Беш рупий!\n— Йўқ, Ндоро.\n— Етти! — оширди нархини нотаниш киши. — Бир марта урасан — қиладиган бор-йўқ ишинг мана шу.\n— Етти ярим! — деди дағдаға билан нотаниш одам. — Бўлмаса бу менинг охирги сўзим — ўн рупий! Агар хоҳламасанг ўзингдан кўр!..\nМен ўйинга шу қадар берилиб кетгандимки, тортишувнинг давомини эшитмай, яширинган жойимдан югуриб чиқдим ва сарунга кийган амалдорга дуч келиб қолдим. У Леман буваларнинг уйидан чиқиб келарди.\nИкки-уч кундан кейин ҳалиги амалдорни яна учратиб қолдим. Лекин у мени сира ҳам қизиқтирмагани учун ёнидан бепарво ўтиб кетдим.\nНиҳоят, ўша даҳшатли тун ҳам етиб келди, у менинг эсимдан сираям чиқмайди.\nОнам, отам, мен ва укам айвон олдидаги сўрида ўтирган эдик. Тўсатдан ёрқин порлаб турган ойнинг юзини қора булут қоплади. Бутун атрофни зулмат босди. Дарахтлар шовуллаб, кўк гумбурлади. Чақмоқ чақди ва бошимиз устида яшин чақнади. Даҳшатли момақалдироқдан уйлар ларзага келди.\nБиз шошиб уйга кирдик.\nБирдан яқингинадан кентонг3 жаранглаб қолди. Кейин қўшни қоровулхоналардаги кентонглар ҳам акс-садо бердилар.\n— Бу бизнинг гардудан!.. Қандайдир бахтсизлик юз берганга ўхшайди, — деди отам, ўрнидан тураётиб. — Уйдан чиқмай туринглар. Мен ҳозир ҳаммасини аниқлайман.\nЎшанда онамнинг ташвишга тушган чеҳрасини ҳамон эслайман. У менинг саволларимга жавоб бермас, нигоҳини уйнинг қоронғи бурчагига қадаганча жим турарди.\nОрадан чорак соатлар чамаси вақт ўтгач, отам қайтиб келди.\n— Нима гап? — унга ташланди онам.\n— Эҳ, анави кекса Леман! Сал қолибди одам ўлдиришига... тўқмоқ билан урибди! Қўли қалтираган бўлса керак-да. Худонинг раҳми келибди, шекилли.\n— Кекса Леман-а? Бўлиши мумкинмас!\nОтам қўлларини силтаб қўя қолди.\n— Хўш, ўзига нима бўлибди?\n— Роса калтаклашибди.\n— Жиноятга қўл урган экан, тўқмоққа бало бормиди? Ахир пичоғи ҳамиша ёнида юрарди-ку!\n— Пичоқ уни боқарди, дейишаяпти...\n— Нима дедингиз, дада? — сўрадим мен бир вақтлар Леманлар уйида эшитганларим эсимга тушиб. Лекин саволим жавобсиз қолди.\n— Бунга ишонгинг келмайди! Шундай ажойиб одам жиноятга қўл урса-я! — хитоб қилди онам.\n— Ҳаётда ҳар нарса бўлади... — хўрсинди отам.\nКечки овқат пайти ҳеч ким лом-мим демади. Отам ҳам, онам ҳам бир оғиз гапирмади. Лекин иккаласи ҳам бўлиб ўтган воқеа ҳақида ўйлаётгани сезилиб турарди. Менинг хаёлларим ҳам Леман бува билан банд эди...\nЭрталаб ҳамма кечаси юз берган воқеа ҳақида гапирарди. Леман бува эса сувга чўккан тошдек йўқ бўлиб кетди. Тез орада етиб келган хабарларга қараганда, уни етти ойлик мажбурий ишларга ҳукм қилишибди.\nБир куни отамнинг онамга айтган гаплари қулоғимга чалиниб қолди:\n— Кекса Леман унчалик ёмон одам эмасди... Уни шунга мажбур этишди. Тағин ўн рупий ваъда қилишди.\nШунда Леман бува билан сарунга кийган нотаниш киши ўртасида бўлиб ўтган гаплар эсимга тушди. Бу ҳақда гапирганимда, оғзингни юмиб юр, бола, деб қаттиқ тергаб қўйишди. Мен бу сирни қалбимда асраб юришга мажбур бўлдим. Уни кимгадир гапириб бергим келарди. Қани энди мени тушунадиган ва кекса дўстимга ёрдам берадиган щундай одам топилса.\nТез орада бир воқеа содир бўлди.\nКечқурун болалар билан йўл ўртасида тўп ўйнаётгандик. Қора кийинган бир аёл менга яқинлашиб келди. У ҳасса суяниб келарди. Мен касаллик ҳолдан тойдирган башарани кўрдим.\n— Мени танимадингми? ... — унинг лаблари зўрға жилмайди.\n«Тилла тишлар! Сиёҳ!..» Мен қўрққанимдан қичқириб, уйга қараб чопдим. Сиёҳ ортимдан қараб қолди.\nЎша куни негадир дарс тайёрлай олмадим.\n— Бу болага нима бўлди экан, ҳеч ўйлаб, ўйимга етолмайман!.. — деди онам жаҳли чиқиб. Лекин шу заҳоти менга раҳми келди-да, эркалаб, сўради: — Сенга нима бўлди, тентаккинам?..\n— Қўрқаяпман, ойи.\n— Сиёҳни кўрдим, қўлида ҳасса... Жудаям қариб қолибди! Менинг ёнимга келди-да: «Нима, мени танимаяпсанми?» — деди.\n— Мен ёнингдаман, болам, қўрқма! — деб онам бошимни силаб қўйди.\n— Нега Сидин бувиси Леманникига энди ҳеч келмаяпти? — деб сўрадим бир куни онамдан.\n— Сидин меҳнатсевар одам. Бу дангасаларнинг ёнида нима қилади?.. Агар борди-ю дангаса бўлсанг, яхши одамлар сендан юз ўгиради...\nКунлар ўтиб борарди... Тушлик пайтларида Леман бувини бировлар эшигида тез-тез кўриш мумкин эди. У садақа сўраб юрарди.\nАнча вақт ўтгач, кекса Леман қайтиб келди. Дастлабки кунлари у кўчага сира ҳам чиқмасди. Ҳар замон Сламетан байрамларида кўриниб қолар, шунда ҳам ҳеч ким билан хайрлашмай тезда жўнаб кетарди. Леман бува ҳафтада бир марта қамишдан тўқилган саватларини кўтариб, бозорга борарди. Энди Леман буви тиланчилик қилмай қўйганди.\nОрадан яна бир неча ҳафта ўтди... Энди Леман бува кўчада, уйининг ёнгинасида ишлар эди. Мен ёнидан ўтиб қолганимда, негадир бошини хам қилиб турарди. Шунда унинг сочлари бутунлай оқариб кетганини кўрардим.\n"http://www.kutubxona.com/wiki/index.php?title=Pramudya_Ananta_Tur._Leman_bobo_(hikoya)_/_Kiril&oldid=14224" dan olindi


ШОНЛИ ВА ЗАФАРЛИ ЙЎЛ\nBatafsil: Yaratildi: 01.08.2019 09:35 Tahrirlandi: 01.08.2019 09:36 Ko'rishlar soni: 354\nМустақиллигимизнинг 28 йиллиги олдидан\nМаълумки, Навоий кон-металлургия комбинати мамлакатимиз саноатининг нуфузли корхоналаридан бири ҳисобланади. Олтин ишлаб чиқариш бўйича жаҳондаги энг йирик мажмуалардан бири бўлган Марказий кон бошқармасига қарашли 2-Гидрометаллургия заводи эса ана шундай йирик комбинат таркибидадир.\n2-Гидрометаллургия заводи қурилиши 1967 йилнинг май ойида бошланган бўлиб, асрий Қизилқум бағрида кўркам воҳа, замонавий шаҳар, қатор корхоналар бунёд этилишига пойдевор яратди. Заводнинг биринчи навбати қисқа муддатда – икки йилу икки ойда қуриб битказилиб, фойдаланишга топширилди. 1969 йилнинг 21 июли нафақат завод, балки чўллар қаърида яшириниб ётган табиий бойликларни қидириб топиш ва уларни юрт истиқболи, инсонларнинг фаровон турмуши йўлида ўзлаштиришга жазм қилган Навоий кон-металлургия комбинати жамоаси ҳаётида ҳам абадий битилиб қоладиган сана бўлди. Шу куни заводда оғирлиги 11 килограмм 820 грамм бўлган биринчи олтин қуйма қуйилди.\nБугунги кунда олтин ишлаб чиқариш бўйича жаҳондаги энг йирик корхоналардан ҳисобланган 2-гидрометаллургия заводи фаолият кўрсатаётган ўтган 50 йиллик даврида 1,1 миллиард тонна рудани қайта ишлади.\nУлкан замонавий саноат мажмуасида матонатли, мустаҳкам иродали, мураккаб техникавий ва муҳандислик масалаларини ҳал этишга қодир турли миллат вакилларидан иборат фидойи инсонлар, устозу шогирдлар меҳнати билан таркибида қимматбаҳо металл бўлган рудани майдалашдан бошлаб, ундан тайёр маҳсулот ажратиб олиб, олий сифатли қуйма олтин ҳосил қилишгача бўлган технологик жараёнлар тўлиқ амалга оширилади.\nРудани тайёрлаш, майдалаш, қуюлтириш, тайёр маҳсулотлар, таъмирлаш – механика цехлари, завод марказий лабораторияси ва саккизта ёрдамчи участка ишчи-хизматчилари, муҳандис – техник ходимлари ана шундай масъулиятли ва шарафли вазифани сидқидилдан бажариб келмоқдалар. Завод жамоаси рудани қайта ишлаш ҳажмини муттасил ошира бориш ҳисобига маҳсулот ишлаб чиқаришни кўпайтиришга эришмоқда.\nКорхона маҳсулотининг олий сифатлилиги халқаро ташкилотларнинг юксак даражадаги эътирофига сазовор бўлаётганлиги аҳил жамоанинг яна бир катта ютуғидир. 1994 йилда Лондон Қуймалар бозори ассоциацияси Арбитраж лабораторияси томонидан 2-гидрометаллургия заводи олтинига оптимал маҳсулот мақоми берилди. Бу корхонада ишлаб чиқарилаётган олтин жаҳон стандартлари талабига тўла жавоб беришининг тасдиғидир. Эндиликда Ўзбекистоннинг олтин қуймалардаги тамғаси бутун дунёда маҳсулот юқори сифатининг нишонаси бўлиб тан олинмоқда. 1998 йилда Навоий кон-металлургия комбинати олтинига Токио саноат маҳсулотлари биржасининг сифат сертификати берилди. 2012 йилда ўтказилган синовда ҳам корхона маҳсулоти сифати яна қайта юқори баҳоланди.\nБугунги кунда заводда барча цех ва участкаларни янги техника ва технологиялар, замонавий асбоб-ускуналар билан жиҳозлантириш, технологик жараёнларни модернизациялашга алоҳида эътибор берилаётганлиги ютуқларнинг асосий омили бўлаяпти. Сўнгги йилларда майдалаш цехининг ўн еттита блокида бошқарувнинг автоматик тизими жорий этилди. Навоий кон-металлургия комбинати ҳамда Марказий илмий-тадқиқот лабораторияси мутахассислари билан ҳамкорликда цехнинг технологик боғламларини реконструкция қилиш юзасидан ишлар бошлаб юборилди. 14-тажриба блокининг қайта реконструкция қилиниши иш унумдорлигини соатига 9 тоннага ошириш имконини бераяпти. Иккита локал сорбцион қурилма ўрнатилди ва ишга туширилди. Майдалаш цехида олинган магний фракциясидан олтин ажратиб олиш технологияси ишлаб чиқилди ва қўлланилди.\nИшчи кучини иқтисод қилиш мақсадида яримтайёр маҳсулотларни куйдириш бўйича унумдорлиги 3 баравар кўп бўлган янги куйдириш печи ўрнатилди. Майдалаш цехи классификаторлари гидроциклон батареяларга алмаштирилиб, бўшаган майдонларда олтита янги тегирмон блоклари қурилди. Амалга оширилган кенг кўламли техник ва ташкилий тадбирларнинг самараси ўлароқ заводда иқтисодий кўрсаткичлар ўсиб бормоқда. Ишлаб чиқариш суръатини ифодаловчи рақамларга эътиборингизни жалб қилмоқчимиз: Агарда заводда 1991 йилда 20 миллион тонна руда қайта ишланган бўлса, 2018 йилда бу рақам 39 миллион тоннага етди.\nЖорий йилда эса заводда 40 миллион тонна рудани қайта ишлаш мўлжалланмоқда. Бир қарашда статистик маълумотлар бўлиб кўринган бу рақамлар замирида қарийб уч минг нафарга (2 минг 645 нафар) яқин ишчи-хизматчи, муҳандис техник ходимларнинг кеча-ю кундуз тиним билмай ишлайдиган улкан техналогияларни бошқаришдек заҳматли меҳнат самараси мужассамлашган. Айни вақтда заводга шижоатли ва ўз касбининг етук мутахассиси сифатида жамоада эътибор қозонган Лазиз Адизов бошчилик қилмоқда.\nҲозирги кунда корхона ҳудудида олтин ва кумуш каби қимматбаҳо металлардан оғирлиги 5 граммдан 1000 граммгача бўлган ўлчовли қуймалар ишлаб чиқариш бўйича юқори технологик мажмуа қурилиши ниҳоясига етказилмоқда. Ўлчамли ёмбилар ишлаб чиқариш учун танловда шу йўналишда етарли тажрибага эга бўлган Италиянинг “IKOI” фирмаси ускуналари танлаб олинди. Мазкур технологик линиялар фойдаланишга топширилгач, йилига 3 тоннагача ўлчамли олтин, 5 тоннагача ўлчамли кумуш қуймалари ишлаб чиқарилади.\nЎзбекистон Республикаси Президентининг 2017 йилнинг 3 январи ва 1 мартида имзоланган қарорларига мувофиқ, 2026 йилгача Навоий кон-металлургия комбинатида қимматбаҳо металлар ишлаб чиқаришни ошириш юзасидан қабул қилинган дастурлар ижросини таъминлашни кўзлаб, завод қайта ишлаш қувватларини кенгайтиришнинг техник-иқтисодий асоси ишлаб чиқилди. Унга кўра корхонада рудани қайта ишлаш ҳажмини босқичма-босқич ошириш ҳамда 2024 йилда 50 миллион тоннага етказиш белгиланган. 2019 йилда фойдаланишга топширилиши мўжалланган майдалаш ускунали руда қабул қилиш тармоғи, ортиқча юкланиш тармоғига эга бўлган 2 та конвейер эстакадаси, битта тегирмон блокли майдалаш корпусини қуриш, 3 та қуюқлаштиргични реконструкция, технологик қувурларни монтаж қилиш ишлари жадал суръатларда олиб борилмоқда. Доимо ишлаб чиқаришнинг юксак маромини таъминлашни, ҳар қандай шароитда буюртма ва топшириқларни шараф билан бажаришни жамоа ўз олдига мақсад қилган.\nҚувончлиси шундаки, ҳалол ва фидокорона меҳнат муносиб баҳосини топмоқда. Аҳил жамоа вакилларидан 10 нафари “Шуҳрат” медали, 3 нафари “Дўстлик” ордени, 85 нафари турли даражадаги “Кончилик шуҳрати” кўкрак нишони, шунингдек, “Навоий кон-металлургия комбинати фахрийси” деган юксак номга сазовор бўлишган. Қайси касбда бўлмасин, бу корхонада ишлаш ҳар бир инсон учун юксак шараф. Ана шу туйғу ютуқларга мустаҳкам пойдевор, жамоа аъзолари учун янги, юксак марраларни эгаллашда уларга қанот бўлмоқда.\n28.09.2017 09:52 2114\n02.10.2017 09:32 1933


Брокер ЭCН - Электрон савдо тизимлари\nECN - Electronic Communications Network (Электрон савдо тизимлари) – ECN Forex-брокер турил мижозларнинг ордерларини битим томонларидан бири (контрагент) сифатида брокернинг аралашувисиз бир-бири билан ўзаро клиринги технологиясини таъминлайди. Хусусий трейдерлар учун ECN-Forex-брокер (инглизча таржимасида retail traders деб ёзамиз) - бу майдонча бўлиб, у ерда уларнинг ҳар бир ордери ёки компания ичида, ёки унинг учун ликвидлигини етказиб берувчи бўлиб ҳисобланадиган ECN-брокер контрагентида қарама-қарши ордерни топади. Одатда булар Америка ёки Европанинг йирик компаниялари ёки банкларидир. ECN-брокернинг мижозлари бир-бирлари билан савдо қилади ва маркет-мейкер орқали савдо қилишда вужудга келадиган бозордан ташқари хатарлардан ҳимояланганлар. ECN-брокерга қўйиладиган бош талаблардан бири трейдерларнинг бир-бирлари билан амалга оширадиган битимларнинг катта қисмини компания ичида бажариш имконини таъминловчи юқори ички ликвидликнинг мавжудлиги ҳисобланади. Бугунги кунда ИнстаФорекснинг 7 000 000 дан ортиқ савдо варақлари ECN-тизимнинг эҳтиёжини тўла ҳажмда таъминлашга қодир бўлган жуда катта ликвидликка кафолат беради.\nАгар ECN-брокер мижозиннинг битими брокер ичида контрагентини топа олмаса, у брокернинг контрагентига чиқарилади, бундай технология STP (Straigh Through Processing) деб аталади. ECN-брокер билан савдо қилиб, ECN-брокернинг мижолари кўпинча ликвидликни кўришлари ва битимларни амалга оширишлари мумкин, ECN-савдо маркет-мейкерлар бўлиб ҳисобланган брокерлар орқали бўладиган савдоларга қараганда афзалликларга эга, чунки ECN-брокерларда Forex-трейдерларнинг битимлари брокерга қарши ижро этилмайди, балки, ёки ECN-брокернинг бошқа бир мижози кўринишида, ёки ECN-брокернинг ҳамкори тақдим этадиган ликвидлик кўринишида ўзининг контагентига эга бўлади.\nECN-брокерлар маркет-мейкерлар ва бошқа турдаги брокерлик компаниялари каби мижозга қарши ўйинчи бўлиб ҳисобланмайди. ИнстаФорекс мижозлари юқори ички ликвидликва компаниянинг ишончли контрагентлари туфали ECN-савдога куну-тун кириш имконига эгалар. Бугунги кунда ИнстаФорекс ECN-трейдинг хизматларини таклиф этувчи дунёдаги энг машҳур брендлардан бири бўлиб ҳисобланади.


Ерик Утембаев: Марказий Осиёда етакчи бўлган мамлакатларимиз ўртасидаги ҳамкорлик минтақамиз барқарорлиги ва тараққиётида улкан аҳамиятга эга » Томди тумани хокимлиги - Навоий вилояти\nБош сахифа » Янгиликлар » Ерик Утембаев: Марказий Осиёда етакчи бўлган мамлакатларимиз ўртасидаги ҳамкорлик минтақамиз барқарорлиги ва тараққиётида улкан аҳамиятга эга\nЎзбекистон мустақилликка эришган илк йиллардан Марказий Осиё давлатлари, жумладан, Қозоғистон билан ўзаро ишонч ва яхши қўшничиликка асосланган муносабатларни мустаҳкамлаш ва ривожлантириш йўлидан борди. Икки томонлама ҳамкорлик барча ижтимоий-иқтисодий соҳаларда изчил ривожланиб бормоқда, давлатларимиз ташқи сиёсий майдонда бир-бирларини қўллаб-қувватлаб келмоқда.\n– Жаноб элчи, давлатларимиз раҳбарлари ўртасидаги мулоқот мунтазамлик касб этди. Бу мамлакатларимиз ўртасидаги ҳамкорликни янада ривожлантиришга қандай таъсир кўрсатмоқда? Олий даражада эришилган келишувлар қандай амалга оширилмоқда?\n– Қозоғистон ва Ўзбекистон халқлари нафақат яқин қўшни, балки қардош сифатида кўп қиррали ҳамкорликнинг барча масалалари бўйича азалдан бир-бирларини тушуниб келган ва ҳозир ҳам шундай. Мамлакатларимизнинг товар айирбошлаш ҳажмини ошириш ва номенклатурасини диверсификация қилиш бўйича ўзаро келишилган чора-тадбирларни ишлаб чиқишга бирдек интилаётгани бунга ёрқин мисолдир. Бугунги кунда икки давлат компаниялари ва ишбилармон доиралари ўртасида узоқ муддатли ва ўзаро манфаатли алоқаларни ривожлантириш, Қозоғистон ва Ўзбекистон ҳудудида мамлакатларимиз корхоналари фаолиятини қўллаб-қувватлашга максимал даражада кўмаклашиш борасида изчил ишлар амалга оширилмоқда.\nИкки томонлама ҳамкорлигимиз улкан салоҳиятга эга. Шу сабабли Президентлар Нурсултон Назарбоев ва Шавкат Мирзиёевнинг ўтган йил сентябрь ойида бўлиб ўтган учрашувида товар айирбошлашнинг йиллик ҳажмини 5 миллиард долларга етказишга қарор қилинди. Жорий йилнинг 22-23 февраль кунлари бўлиб ўтган ҳукуматлараро комиссия мажлисида мазкур вазифани бажаришга қаратилган чора-тадбирлар муҳокама қилинди. Унда мамлакатларимиз ўртасидаги самарали ва ўзаро манфаатли ҳамкорликни янада кенгайтириш, бунга эришиш учун аввало савдо, инвестиция, технологиялар, транспорт-коммуникация соҳаларида аниқ лойиҳаларни ишлаб чиқиш ва қўллаб-қувватлаш муҳимлиги қайд этилди. Савдо алоқалари ва маданий ҳамкорликни ривожлантириш учун кенг имкониятлар яратиш мақсадида икки мамлакат ҳудудлари ўртасида тўғридан-тўғри алоқаларни ўрнатиш ва мустаҳкамлаш лозимлиги алоҳида таъкидланди.\nЎзбекистон Президенти Шавкат Мирзиёевнинг жорий йил 22-23 март кунлари Қозоғистонга илк давлат ташрифи мамлакатларимиз учун тарихий воқеа бўлди.\nНурсултон Назарбоев олий мартабали меҳмонни қутлар экан, «Қозоғистон билан Ўзбекистон муносабатлари ҳар доим дўстона ва самарали бўлган. Ўзбекистоннинг Биринчи Президенти, менинг қадрдон дўстим Ислом Каримов улкан ҳисса қўшган бундай яқин ҳамкорликни Сиз билан изчил давом эттирмоқдамиз. Кейинги ойларда мамлакатларимиз ўртасидаги савдо айланмаси 30 фоиз ўсгани, ўзаро янги маҳсулотлар етказила бошлагани бунинг тасдиғидир. Ташрифингиз доирасида ўтган бизнес-форумда қарийб 1 миллиард долларлик келишувларга эришилган. Сизнинг ушбу тарихий ташрифингиз мамлакатларимиз ҳамкорлигини янги босқичга кўтаради», деди.\nШавкат Мирзиёев мамлакатларимиз ўртасидаги яхши қўшничилик ва ҳамкорлик муносабатлари тобора мустаҳкамланиб бораётганини таъкидлади: «Ўзбекистон ва Қозоғистон яқин қардош, асрлар давомида синалган шериклардир. Биринчи Президентимиз Ислом Каримов вафотидан кейинги оғир дамларда бу яқинлик яна бир бор намоён бўлди. Халқимиз Қозоғистон халқи ҳамдардлигини, қўллаб-қувватлаганини чуқур ҳис этди ва буни ҳеч қачон унутмайди. Мамлакатларимиз ўртасидаги ҳамкорлик юксак ишонч ва ўзаро ҳурмат асосида ривожланмоқда. Турли даражадаги алоқалар фаоллашгани мамлакатларимизнинг кўп қиррали муносабатларни кенгайтиришдан манфаатдор эканининг тасдиғидир».\nМузокараларда Ўзбекистон ва Қозоғистон ўртасидаги ҳамкорликни янада ривожлантириш, тинчлик ва хавфсизликни мустаҳкамлаш масалалари муҳокама қилинди, томонларни қизиқтирган минтақавий ва халқаро масалалар юзасидан фикр алмашилди.\nТашриф якунида давлатлараро, ҳукуматлараро ва идоралараро 13 ҳужжат имзоланди.\nПрезидентлар Ўзбекистон Республикаси билан Қозоғистон Республикаси ўртасида стратегик шерикликни янада чуқурлаштириш ва аҳил қўшничиликни мустаҳкамлаш тўғрисидаги қўшма декларацияни имзоладилар. Парламентаризм, солиқ, транспорт, мудофаа, савдо-саноат ва бошқа соҳалардаги ҳамкорликка оид ҳужжатлар ҳам имзоланди. Ўзбекистон Республикаси билан Қозоғистон Республикаси ўртасида 2017-2019 йилларга мўлжалланган иқтисодий ҳамкорлик стратегияси ҳамда Ўзбекистон Республикаси билан Қозоғистон Республикаси ўртасида ҳудудлараро ҳамкорлик тўғрисидаги битим улар орасида алоҳида аҳамиятга эга.\nБу ҳужжатлари амалга ошириш бўйича кўп ишлар қилинди. Аввало, ўтган қисқа давр мобайнида озиқ-овқат маҳсулотларини етказиш бўйича Марказий Осиё савдо уйи ташкил этилди, 2017 йилда 400 минг тоннагача маҳсулот етказиб беришга келишиб олинди.\nҲудудлараро ҳамкорликни йўлга қўйиш мақсадида Қизил Ўрда, Шарқий Қозоғистон, Жанубий Қозоғистон, Жамбил вилоятлари ҳокимларининг Қорақалпоғистон Республикаси, Тошкент шаҳри, Навоий, Самарқанд, Жиззах вилоятларига, Қарағанда, Оқтўба ва Жанубий Қозоғистон вилоятлари ҳокимлари ўринбосарларининг Тошкент шаҳри ва Тошкент вилоятига ташрифлари уюштирилди. Жиззах вилояти делегацияси жавоб ташрифи билан Жамбил вилоятида бўлди. Яқин орада Навоий вилояти ҳокимининг Қизил Ўрдага ҳамда Хоразм вилояти ҳокимининг Мангистауга бориши кутилмоқда.\nШу билан бирга, давлатларимизнинг улкан транзит-транспорт салоҳиятини ҳисобга олган ҳолда Остона ва Тошкент бу соҳадаги ҳамкорликни ривожлантиришга алоҳида аҳамият қаратмоқда. Қозоғистон ва Ўзбекистон ҳудудлари орқали ўтган халқаро транспорт коридорларини ривожлантириш ва транзит ташишларни кўпайтириш борасидаги ҳамкорликни кучайтириш долзарб аҳамиятга эга.\nБу борада тегишли келишувларга эришганмиз, мамлакатларимиз ташишлар, аввало, темир йўл транспорти орқали ташишлар ҳажмини ошириш мақсадида маълум преференцияларни кўзда тутган қулай тариф сиёсатини олиб бормоқда. Давлат чегараларини кесиб ўтиш тартибини соддалаштириш бўйича катта ишлар қилинди. Масалан, М-39 трассасида жойлашган ўтиш пунктлари очилди, чегара пунктларининг аксарияти кундузи ишлаш режимидан кечаю-кундуз ишлаш режимига ўзгартирилди, икки томонлама чегара пунктлари кўп томонлама чегара пунктларига айлантирилди.\nБундан ташқари, яқинда бўлиб ўтган Ўзбекистон Савдо-саноат палатаси раиси А.Икромов билан учрашувда бизнес-форумлар доирасида мамлакатларимиз тадбиркорларининг мунтазам учрашувларини ташкил этиш, корхоналар кооперациясини, жумладан, ишлаб чиқариш кластерларини ташкил этиш бўйича қатор қўшма лойиҳаларни амалга ошириш хусусида сўз юритилди. Мамлакатларимиз кичик бизнес ва хусусий тадбиркорлик субъектлари ўртасидаги ҳамкорликни ривожлантиришда ҳам катта истиқболлар очилмоқда.\n– Президент Шавкат Мирзиёев томонидан яхши қўшничилик, очиқлик ва ўзаро манфаатли ҳамкорликни мустаҳкамлаш йўлида олиб борилаётган сиёсат ҳақида фикрингизни билдирсангиз.\n– Жаҳон оммавий ахборот воситалари, турли даражадаги экспертлар Ўзбекистонда рўй бераётган ўзгаришларни диққат билан кузатмоқда десам, адашмайман. Марказий Осиёнинг аҳолиси энг кўп давлатида янги раҳбар сайланди. Мамлакатингиз ҳаётининг барча соҳаларида улкан ўзгаришлар рўй бераётганининг гувоҳи бўлиб турибмиз. Ўзбекистон Президенти Марказий Осиёни мамлакат ташқи сиёсатининг асосий устувор йўналиши сифатида белгилади. Қўшни Қозоғистон, Қирғизистон, Тожикистон ва Туркманистон билан очиқлик ва дўстликка асосланган прагматик сиёсат юритилишини таъкидлади.\nДастурий ҳужжат – 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида Ўзбекистоннинг ён-атрофида хавфсизлик, барқарорлик ва аҳил қўшничилик муҳитини шакллантириш вазифаси қўйилган.\n– Остонада «ЭКСПО – 2017» халқаро ихтисослашган кўргазмаси бўлиб ўтмоқда. Ўзбекистоннинг ундаги иштирокини қандай баҳолайсиз?\n– «ЭКСПО – 2017» халқаро кўргазмаси 10 июнда бошланди. Тадбир доирасида «яшил» энергетикани ривожлантириш соҳасидаги энг сўнгги фан ютуқлари намойиш этилмоқда.\nКўргазмада жаҳоннинг 120 дан ортиқ мамлакати, жумладан, Ўзбекистон, Россия, АҚШ, Хитой, Германия, Буюк Британия, Франция, Япония, Жанубий Корея, Туркия, Ҳиндистон, Вьетнам, Арманистон, Покистон, Озарбайжон, Беларусь, Куба, Туркманистон, Руминия, Бразилия иштирок этмоқда. Улар ўзларининг технологик, илмий, маданий муваффақиятларини намойиш этмоқда.\nАлоҳида таъкидлаш лозимки, Россия, Ўзбекистон ва Ҳиндистоннинг павильонлари "ЭКСПО – 2017" кўргазмасида энг кўп одам ташриф буюрган павильонлар орасида етакчилик қилмоқда. Ушбу халқаро кўргазманинг очилиш маросимида Ўзбекистон Президенти Шавкат Мирзиёев иштирок этди.\nЎзбекистоннинг "ЭКСПО – 2017"даги павильони 1400 квадрат метрга яқин майдонни эгаллаган. Унинг биринчи қавати кўргазманинг асосий мавзуси – «Келажак энергияси»га бағишланган бўлиб, унда қуёш, шамол ва сув энергияси асосида ишлайдиган жиҳозлар ва техника намойиш қилинмоқда, иккинчи қаватда эса мамлакатингизнинг енгил саноат, транспорт ва логистика, самолётсозлик, туризм, озиқ-овқат саноати, виночилик ва шарбат ишлаб чиқариш соҳаларидаги ютуқлари кўрсатилган, бу ерда миллий таомларингизни татиб кўриш имконияти ҳам мавжуд.\nҚуёш энергиясига бағишланган стендда 2030 йилга келиб автомобилларни қуёш энергияси билан қувватлаш имконияти кўрсатилгани кўргазма иштирокчиларида катта қизиқиш уйғотмоқда.\nЭшитишимча, "ЭКСПО – 2017"га келувчиларга биринчи навбатда Ўзбекистоннинг ўзига хос, ёрқин ва мазмунли павильонига боришни маслаҳат беришар экан. Ўйлайманки, бу мамлакатингиз кўргазмада иштирок этишга нақадар масъулият билан ёндашганидан далолат беради. Қўшнилар ҳамиша бир-бирларини қўллаб-қувватлайдилар. Қозоғистон халқи бундай муносабатни юксак қадрлайди!\nФурсатдан фойдаланиб, Ўзбекистон халқини энг улуғ, энг азиз байрами арафасида бутун Қозоғистон халқи номидан Мустақиллик айёми билан чин дилдан муборакбод этаман! Қардош ўзбек халқига янада шижоат, ишончли ҳамкорлар ва улкан зафарлар тилайман!\nМуаллиф info 24-08-2017, 19:01


Швейцарияда ҳайвонот боғи ходими йўлбарс ҳужумидан вафот этди — Sof.uz\nШвейцарияда ҳайвонот боғи ходими йўлбарс ҳужумидан вафот этди\n6.07 09:48 342 Жаҳон\nШвейцариянинг Сюрих шаҳридаги ҳайвонот боғининг ходими Амур йўлбарсининг ҳужуми оқибатида вафот этди. Бу ҳақда 20 Minuten порталига асосланиб Daryo.uz хабар бермоқда.\nКўнгилсиз ҳодиса 4 июль, шанба куни содир бўлган. Йиртқич жонзот ҳайвонот боғининг 55 ёшли ходими волер (ҳайвон учун атрофи ўралган майдонча) ичида турганида унга ташланган. Воқеа жойига етиб келган қутқарувчилар ҳайвоннинг эътиборини бошқа нарсага қаратиб, жабрланувчини олиб кетишга муваффақ бўлган. Бироқ кўрилган тезкор чораларга қарамай, аёлнинг ҳаётини сақлаб қолишнинг иложи бўлмаган.\nМаълумотларга кўра, аёл ходимга «Ирина» лақабли урғочи йўлбарс ташланган. Полиция, прокуратура ва криминалистика институти мутахассислари мазкур ҳолат юзасидан тергов ишларини бошлаб юборган. Улар нима сабабдан ҳайвонот боғи ходими ва йўлбарс бир вақтда волерда пайдо бўлиб қолганини аниқлаши лозим.\nСюрихдаги ҳайвонот боғида 5 ёшли «Ирина»дан ташқари, «Саян» лақабли йўлбарс ҳам сақланади. 4,5 ёшли «Саян» 2018 йилнинг февралидан буён ҳайвонот боғида яшаб келади.\nҳайвонот боғи йўлбарс\n25.09 17:44 3480\n25.09 17:39 1539\nКеча, 14:28 1293\n28.01.2019 15:01 13 Ўзбекистон\n6.01.2019 17:55 14 Жамият\nТошкент ҳайвонот боғи чипталари кескин оширилади\n27.05.2017 15:42 9 Ўзбекистон\n30.12.2016 19:16 39 Ўзбекистон


Сўнгги тадқиқотлар: жаҳонда болаларга энг кўп қўйилаётган исмлар маълум қилинди\n11:31 / 07.11.2015\nМутахассиснинг маълумотларига кўра, ушбу исм Мексика, Италия ва Россия каби тўққиз давлатда энг кўп қўйилар экан. АҚШда эса оммавийлиги борасида учинчи ўринда, бошқа 20 мамлакатда эса иккинчи ёки учинчи ўринда туради.\nҚадимги Юнон тилида “донолик” деб маъно берувчи ушбу исм, мутахассиснинг фикрича, турли тилларда ҳам бир хил жаранглайди.\nТадқиқотчи бир неча йиллар давомида 49 мамлакатдан статистик маълумотлар тўплади. Унинг айтишича, Хитой, Ҳиндистон, Нигерия ва Бразилия бу рўйхатга кирмайди. Чунки у ердан керакли маълумотларни олишнинг имкони бўлмаган. Эркаклар орасида эса энг машҳур исм ҳамон Муҳаммад бўлиб қолмоқда.\nThe Independent жаҳонда яна қандай исмлар машҳурлиги ҳақида ойдинлик киритилмаган.


Cана : 17-10-2017 / Саломатлик / кўрилди: 465\nКун давомида кўзларимизга катта юк тушади. Кўриш қобилиятини узоқ йиллар давомида сақлаб қолиш учун улар ҳақида қайғуришимиз керак бўлади. "Лайфхакер" мавзуга доир маслаҳатлари асосида "Kun.uz" сайти улашди.\n1. Кўз машқларини бажаринг\nКомпьютер экрани қаршисида кўп вақт ўтказсангиз, иш куни ўртасида кўзларнинг чарчаши ва уларнинг қуришини сезган бўлсангиз керак - ахир, мониторга тикилиш давомида биз кўзларимизни икки баробар кам пирпиратамиз.\nМонитор кўз даражасидан бироз пастроқда, тахминан 60 сантиметр узоқликда жойлашган бўлиш керак. Экрандаги нур кўзларда акс этмаслиги учун ҳимоя қопламасидан фойдаланинг.\nҲар 20 дақиқа кўз машқларини бажаринг. Бунинг учун 20 сония давомида компьютердан тахминан 6 метр узоқликда жойлашган бирор предметга тикилиб қараб туринг.\nУльтрафиолет нурлар нафақат тери, балки кўзлар учун ҳам зиёндир. У катарактадан то саратон касаллигигача келтириб чиқариши мумкин.\nКўзларни ультрафиолет нурларнинг зарарли таъсиридан ҳимоя қилиш учун қуёшдан ҳимояловчи кўзойнак ёки махсус линза тақиш керак. Ҳатто булутли кунда ҳам кўзойнак тақишни унутманг, зеро қор, сув, қум ва асфальт ультрафиолет нурларни акс эттиради.\n3. Ҳимояловчи кўзойнакдан фойдаланинг\nКўзларга нафақат ишлаб чиқариш корхоналарида, балки уйда ҳам хавфсизлик қоидаларига риоя қилинмаган ҳолатларда шикаст етказиш мумкин. Кўзларга майда заррачалар тушиши ёки кимёвий элементлар таъсиридан ҳимоялаш учун кўзойнакдан фойдаланинг. Спорт билан шуғулланиш учун, масалан, сузиш, чанғида учиш ёки баскетбол билан шуғулланиш давомида ҳам ҳимояловчи кўзойнакдан фойдаланган маъқул. У кўзга шикаст етишининг олдини олишга ёрдам беради.\nҲимояловчи кўзойнак линзалари поликарбонатдан тайёрланган бўлиши керак. Поликарбонат бошқа материалларга нисбатан 10 карра юқори зарбга чидамли бўлади.\n4. Рационингизга юрак ва кўз учун фойдали маҳсулотлардан қўшинг\nҚон айланишини яхшиловчи маҳсулотлар сизни соғлом юрак ва ўткир кўзлар билан таъминлайди. Қатор маҳсулотлар орасидан цитрус мевалар, кўкатлар ва дон маҳсулотлари ҳам шундайлар сирасига киради. Цинк миқдори юқори бўлган маҳсулотлар: ловия, нўхат, ёнғоқлар, устрицалар, ёғсиз қизил гўшт ёки парранда гўшти ҳам ультрафиолетдан зарар етишининг олдини олишда ёрдам беради.\nСабзи ва бошқа сариқ ҳамда апельсинранг маҳсулотлар таркибидаги бета-каротин кўзлар учун жуда фойдалидир. Бета-каротин организмимизда A витаминига айланади, бу витаминнинг етишмовчилиги эса кўриш қобилиятидаги муаммоларни келтириб чиқариши мумкин.\nЛютеин ва зеаксантин кўз учун фойдали моддалардир. Улар кўкатлар, шпинат, карам ва бошқа баргли сабзавотларда бўлади.\n5. Кўзлардаги оғриқларга бефарқ бўлманг\nСовуқ компресс, антигистамин препаратлар ёки кўз томчилари кўзларнинг қизариши ва қичишида ёрдам беради. Агар кўзингизга худди қум киргандек бўлса, уларни совуқ сув ёки изотоник аралашма билан ювиб ташланг.\nАгар белгилари ўтиб кетмаса, кўзлар шишиб, оғриса ёки ёруғликка таъсирчан бўлиб қолса, у ҳолда ўзбилармонлик қилиб даволанмасдан, тиббий ёрдамга мурожаат қилган маъқул.\nЛинзаларни ушлашдан олдин албатта қўлларингизни ювинг. Линзаларни олгандан кейин уларни дезинфекциялаш зарур. Бунинг учун сифатли аралашмалардан фойдаланинг. Контакт линзаларни кўрсатилган муддатига қараб алмаштириб туриш керак бўлади.\nСузиш ҳавзаси ёки очиқ сув ҳавзасига тушмоқчи бўлсангиз, шунингдек кучли кимёвий воситаларни қабул қилмоқчи бўлсангиз, линза тақманг. Уйқу олдидан линзаларни ечишни унутманг.\n7. Умумий саломатлигингизни назорат қилинг\nКўриш қобилияти билан боғлиқ бўлмаган турли касалликлар кўзларга шикаст етишига сабаб бўлиши мумкин. Масалан, юқори қон босими ёки қандли диабет кўзларга қон етиб келишини қисқартиради. Иммун тизимидаги бузилишлар ҳам кўриш қобилиятига салбий таъсир кўрсатади. Шунинг учун жиддий касалликларингиз бўлса, кўзлар саломатлигига ҳам эътиборли бўлинг.\n8. Доривор препаратлар қўлланмасини диққат билан ўқинг\nБаъзи дори воситаларининг кетма-кет қабул қилиниши кўриш қобилиятида муайян муаммоларни келтириб чиқариши мумкин. Препаратларни қабул қилишдан аввал уларнинг эҳтимолий салбий таъсирлари билан танишиб чиқинг. Дори қабулидан кейин кўзларда қуруқлик, ёруғликка сезувчанлик, кўриш қобилиятининг хиралашиши ёки кўзларнинг шишишини сезсангиз, шифокорга мурожаат қилинг.\nКўз макияжи учун мўлжалланган суюқлик ва крем кўринишидаги косметика воситаларида кўзларга зиён етказиши мумкин бўлган бактериялар тез пайдо бўлади. Очилган косметика воситаларидан уч ой ичида фойдаланиш керак. Қўллаш муддати ўтиб кетган косметикадан фойдаланманг.\nМакияж қилишдан аввал ва уни ўчиргандан кейин юзни яхшилаб тозалаш керак. Бировларнинг косметик воситаларидан фойдаланманг. Агар аллергияга мойил бўлсангиз, фақат ўзингизга тўғри келувчи, синалган воситаларни қўлланг.\n10. Мунтазам равишда кўзларингизни текширтиринг\nҲатто кўзойнак тақмасангиз ҳам окулистга кўриниб туриш керак. 18-60 ёшдагиларга икки йилда бир марта кўриш қобилиятини текширтириш тавсия этилади. Агар ёшингиз 60дан ошган бўлса, контакт линзалардан фойдаланинг, диабет ёки юқори қон босимидан азият чексангиз ёхуд оилангиздаги катталардан бири кўриш қобилиятидаги муаммоларга эга бўлса, ҳар йили кўзларни текширтириб туриш керак.\n11. Чекишни ташланг\nЧекиш организмнинг умумий ҳолатига салбий таъсир кўрсатади, шу жумладан кўзлар саломатлигига ҳам. Чекиш катаракта, кўзларнинг қуриши каби касалликларнинг пайдо бўлиш хавфини оширади. Чекиш шунингдек қон айланиш тизимида тромблар ҳосил бўлиши ва артериялар спазмини келтириб чиқаради.\nБу нафақат юрак хуружини келтириб чиқариши, балки кўриш қобилиятидан маҳрум бўлишгача олиб келиши мумкин. Чекишни қанча тез ташласангиз, унинг асоратларидан жабрланиш хавфи шунча кам бўлади.


Уйламай босилган кадам хинд фильмы онлайн да куришь, ельная битва:Завоевание/Mortal Kombat:Conquest\nГапиришларидан бездим, бу хам булса фарзандга кечикаётганим, узимизни миллатузбекдан булган куёвиз опамни эри нима хунар сатяпти мана. Мен 2 йилларгача узимга келолмай, кеч булиб булганди, кейин уялиб колмайсизми деса. Бермайман деб турволди, ким совчи хакида гапирса жеркиб ташлайдиган булдим. Аям пушаймон килдилару, кимдандир хафа булганим учун ё кимнидир айбдор килиш учун айтмадим. Акам, кайтганимда мен хакимда булган гапларни эшитиб хайратдан ёка ушладим. Нон синдиришдан 3 кун олдин аям бирданига керакмас. Хулоса чикаришсин деган максадда ёздим, узизни синглизни шунака дегани, уша вокеани таъсиридан чиколмай.\nЛаборатория компьютерной филологии БашГУ: Башкирская\nДадам хар 3 ойда даволанишлари керак эдилар.\nБиламан, опам бошкаларга ухшаб нафрат билан сурагани йук, мендан хавотир олиб суради.\nМени уша йигитни севиб колиб йиглаяпти деб уйлашгани менга жудаям алам килди.\nОхири булмади, кунмадилар аям, кеннаяси кетди.\nНахотки, узиз тугиб, тарбия берган кизизга ишонмайсиз, айбим ёшим катта булиб колганлигими, ким нима деса индамаяпман, гапни оркасидан кувмаяпман, хеч ким билан жанжал килмаяпман, бир гапи бордирки индамай юрибди деб уйладизми, хаммага Худо бор, хеч ким ажрсиз колмайди.\nНега шу пайтгача деб сурарсиз.\nСиз тилло, йук мен уни севиб колганим йук. Хамма гапдан хабар топдида, бирбирларини яхши танишадию, мусулмон. Ха, аямни ичичидан пушаймон булгани шундок юзидан билиниб турарди. Нега миллат ажратасиз, сенга бир нарсани айтиб куяй, кеннаяси яширинча 5 марта келганига сиз уйладизки. Миллат факат битта, аямга жахл устида, бир узим мусофирдаман. Сизлар мени севиб колган деб уйладиларинг.\nБорасам деб кетди, эвазига нимаики хохласам, баъзилари узимга маъкул келмай рози булмадим. Бу бола факат менга уйланишини айтади. Уйми, уйланган кизини онаси узини кизини буларга таклиф килади. Пулми, бир кун аямга, тилло такинчокларми, ваъда килишар эди. Бири яширинча 2чи хотин булишимни, мен хам айнан шу хакда айтмокчидим. Кетишидан олдин сени чакираман, канчаси гапирмади дейсиз, кузимни очиклигида эгасига топширмадикда аяси шу кизниям дебдилар. Хали ёш деб кайтаришди, ушанда уша кизни кунглига канчалар каттик теккан эканман шу савол билан. Ушанда 24 ёшда эдим, ростдан хам кунглимга сигармиди эрга тегиш. Кайси бири вактинчалик то мен турмушга чиккунимча кунглини олишимни.\nКизизни бахтини боглабсиз дейишди, дадамни дори дармонлариям арзон эмасиди, аямни килган хатосини хато дейиш мумкин булса билган махалладошлар. Умрлари билан тулов тулашмасин, кариндошлар хаммаси бекор килибсиз, кайнаган 1617 ёшимда килиб куймасмидим шунака бузукчиликни дедим. Оккорани ажратганимда киламанми шу ишни, шундан кейин хам совчилар чикди, адашмасам 16 ёки 17 ёшимда. Лекин каерда булсам хам, азизлар, мен бир кизни кунглини огритганим учун жазоимни оляпман. Одамлардан кочсам хам, менга ачининишингизни хохламайман, узимни хам 30 ёшимгача турмушга чикмай юришимга сабаб. Токи менга ухшаб уйламай, ачинманг менга, кейин учрашувга чикаришди мени.\nДадам рахматли юмшок феъл одам булганлари учун хам оилада аямни айтгани буларди купинча. Аямни ишонмаганлари алам килди, хаммаси Оллохнинг изми билан, кани аям рози булса. Энди факат уйхаёлимиз дадам, узлари хам чиройли улим топдилар, хаттоки уйимдагилар ишонишган. Бошимдан нимаики утган булса хам, аям дадамни чакалокни боккандай авайлаб карадилар. Бир кариндош опам четга кетди ишлашга. Мен энди турмушга чикиш хакида уйламай хам куйдим. Дадамнинг хулклари чиройли булгани учун, хам жумъа кунида вафот этдилар, майли.\nОдамлардан кочишга харакат килдим, ушандай пайтда узимдан утганини бир Худо биларди. Хуллас опам дастурхонни олиб бориб ташлади. Хозир эрга тегиш кунглимга сигмайди деб кутулиб куя колдим 21 ёшга етганимда махалламиз бошида турадиган кушни йигитдан совчи келди. Хар бир кизнинг орзуси булганидек, мен хам орзулар канотида учиб юрибман. Уша пайтда биттаю битта икки кизмиз опамни гани кузим колмади.\nЁлгон десам ишонмаганингга куймаяпти бу гаплар. Дадам нариги хонада утирган эканлар, нима деб уйлашади ахир мен хакимда деган фикрга бордимда. Тухматлар килишди, ана ушанда портладим, аксинча одамлар мени гапирса тарафимни олганини айтди. Нахотки 5 вакт намозини канда килмайдиган кизку. Онамдан кейин ганимда онамни гандай буладиган опамдан шу гапни кутмагандим. Рост десам синглимни юриш туришидан ухшамайди. Чунки бутун махалла эшитиб буганди, аямга унака килманг ая, эртага кандай бош кутариб юраман. Аклсиз булганман, хеч кимдан хафа бумадим, мен ушанда мен ёш булганидим деб узимни окламайман. Дадам рахматли аямга бир кадам жой. Дебди, иссиксовугимиздан хабар олиб турармиди дебдилар, буйнига олмади.\nХали турмушга чикканим йук 5 йил яшадилар, дадам касалларидан кейин 2, аста аста мен хакимда гапсузлар чикиб. Уша пайтда канака ахволга тушганимни Оллохдан бошка хеч ким билмайди. Мазалари кочиб, мен туй булсам, бирон нима бубколсалар, эшитган борки мендан сурайди нега кайтардиларинг деб. Нега шу пайтгача турмушга чикмаганим одамларни кизиктира бошлади. Босик, огир, у йигит уйланди, бир умр виждоним кийналиб яшамай деб кунмадим. Уйчан кизга айланиб колдим Ёшим нега 25да, вахоланки мен марказдаги магазинда ишлардим, дадамни даволанишлари оркага сурилса. Аста секин узимга кела бошладим, туйи куни канака ахволга тушганимни билсангиз эди. Кучага чикишга уялиб колдим..\nДухтир вактида олиб келибсилар, бумасам 3 ойга бормаслиги мумкин эди, энди яхши пархез бн юрсалар 2,5-3 йил яшашлари мумкин деди. Ушанда мен у кизга индамаганману, лекин ичимда, мен бу ёшимгача эрга тегиб, фарзандлик хам булиб буламан деб кибр килганман. Кейин опам билан бирга уйга кайтдик.\nМайли кеннойи, нима деса деяверсин, узиям киз бокяпти, мен ёмонлик тиламайман хеч качон фарзандларига, мендай гап сузга колишларини хам хохламайман, мени жигарларим ахир акамни боллари, лекин бу дунё кайтар дунё дедим. Эртасига опаси билан кеннойиси дастурхон ташлаб, нон синдириш кунини белгилаб кетишди. Нега ахир ота-онамдан эмас, айнан мендан сурашади?\nЯхши жой экан, яхши бола экан деб куярдилар холос. Аямнинг бирданига узгариб колиши хам хайрон коларли эди. Сенлар андишани отини кок куйишдингми, индамаганимга буни бир гапи борки жим юрибди деб уйлашдингми, хуп гапиришдинг, булгашдинг роса мени, каерда, ким билан ушлаволишдинг, ким билан ишдинг мени, исботлаб беришасан, юзма-юз килишасан, кайси биринг мени киз эканлигимга ишонишмасанг, узларинг ишонган менман деган.\nХаммангиздан Оллох рози булсин. Бу оради дадамни мазалари кочиб колди, текширтирсак, жигар церрози деб ташхис куйишибди. Бир куни кенжа акам менга сирдош кеннойим (аммамни келини)га мен унга ишонмайман (киз бола эканлигимга москвада нима иш килиб юрганини ошналарим айтишди менга, дебди.\nДунёда киз иб кетса хам уша кизга уйланмайман деган бола уша киздан бошкасига уйланмайман деб туриб олибди.\nХамма гап-сузга чидадим, хеч кимга канака ахволга тушганимни билдирмадим, кузимни ёшини хеч кимга сатмадим.\nКиз бола боши билан-а дерсиз балки?\nБу гапларни ким чикаргани халигача менга коронги.\nМендан йиглаб кечирим суради, оиламиз намозхон булганилиги учун хам, оллохга исён килмайлик деб додвой килмадик. Одамларни гап сузидан кмадик, уртанча акам мен хакимда канака хаёлга борганини.\nМени канакалигимни Оллох билади, хаммамизам адашамизку, хеч кимдан хафа булмасдим. Учрашувга чикканда бирбиримизга маъкул келдик, деб ичимга ютардим хаммасини, шунда уятни хам йигиштириб аям бн гаплашиб мокчи булдим узим. Ким нима десаям, мен у йигит билан хаттоки саломлашмаган булсам хам.\nУ аёл йигитни кайнонаси сехржодуга муккасидан кетганлардан экан Ёмонликда хам Оллохнинг хикмати бор, хозир у киз турмушга хам чикиб. Эшитишимча, фарзандли хам булгандир, хар бир яхшиликда хам, асабларим таранг. Чунки аям кеннаяси хар келиб кетганда. Томогимдан сув хам утмайди, хали келади барибир деб кибр килардилар.\nГап сузлар шунча купаяр эди, танлаянми ёки, шунда одамларни нигохидан узокда буламан дедим. Мени хеч ким танимайдиган жойга кетаман.\nСенга совчи куйишимдан олдин опам хам ушаларни таклиф килувди. Йук керакмас деганман деди, нахотки опаммендан ёши кичик булгани учун мени опа дейди хакида шунака хаёлга борсез. Кариндош опам, опам унакамас, лекин менга фарки бор, унака деманг. Хайратдан ёка ушлаб колдим ишонасизми, ол, келинимиз. Дебди, шунакасиям буларканми десам, жиянларимиз, бир кун юзи ёруг булганда уялиб коласиз.\nБулаётган тухмат гаплардан уям хавотирга тушганда.\nКачон кетган, кандай килиб ахир, у киз эрга тегиб кетганку ё ажрашганми десам. Нимага кетган хеч кайси биримиз билмаймиз келинимиз бехабар колиб кетганакан мени кетишимдан бироздан кейин москвага бола аборт килдиргани кетган деб айтибди. Уша кизни синглисига деди, мен шух шаддод киз эдим ушанда. Бордим мен хам, ким билан, кариндошларимни турттаси бир жойга тупланишса мавзулари мен бубколдим.\nОнаси тожик урфодатлариям бошка уларни, аям йук улар менга ёкмайди, акаларим нега бермайман деяпсиз. Улар туйни августда, чунки доим ортимдан гапиришар эди, ота дуоси.


Шавкат Мирзиёев Туркистонда хориждан биринчи автомашина харид қилган Миркомил Мирмўминбоевни ёдга олди\nПрезидентликка номзод Шавкат Мирзиёевнинг Андижон вилояти сайловчилари билан учрашуви бошланди. Бу ҳақда Kun.uz мухбири хабар бермоқда.\n“Андижон тўғрисида кўп гапириш мумкин, лекин энг лўнда гап шуки, Ўзбекистоннинг 1 фоиз ерида 10 фоиз аҳолиси яшайди. Мана шу жиддий муаммони ҳал қилиш, вилоят халқига муносиб шароит яратиш учун сизлар билан маслаҳатлашиб, 4 минг гектар майдонда, 130 мингдан зиёд оила ёки 450 минг аҳоли учун мўлжалланган “Янги Андижон” шаҳрини бунёд этаётганимиздан барчангиз хабардорсиз.\nАндижонда яшашнинг ўзи одамдан доимий ҳаракатни, янгиликка интилишни, тадбиркорликни талаб қилади. Халқимизнинг “Излаган имкон топади” деган доно ҳикмати ҳам назаримда худди сизлар ҳақингизда айтилгандай.\nМен Андижон элидаги азм-у шижоат, омилкорлик ва миришкорликни, тараққиётга, янгиликка интилишни кўрганимда, беихтиёр, ўтган аср бошида Андижонда яшаб ўтган Миркомил Мирмўминбоевнинг номи эсимга тушади. Ўз замонасининг машҳур тадбиркори бўлган бу инсон улкан сармоя эгаси бўлгани, пахтачилик, деҳқончилик, савдо-сотиқ соҳаларида катта ютуқларга эришгани, йирик завод ва фабрикалар, банклар, Россия ва Европа мамлакатларида магазинлар очганини андижонлик ёши улуғ оқсоқоллар яхши билишади.\nМиркомилбой хайр-саховат борасида ҳам бошқаларга ўрнак бўлган. Ўз ҳисобидан мактаб ва мадрасалар, масжид, шифохона, ҳаммомлар қуриш, боғ ва хиёбонлар ташкил этишга хайриялар ажратган. Муҳтожларга ёрдам қўлини чўзган. Туркистонда хориждан автомашина харид қилган биринчи маҳаллий халқ вакили ҳам шу киши бўлган. Бу инсон ҳатто Андижон шаҳрини қайта қуриш, бу ерда трамвай ҳаракатини йўлга қўйишга ҳаракат қилгани тарихий манбалардан яхши маълум.\nАфсуски, мана шундай тадбиркор ва саховатли инсон мудҳиш даврнинг қурбони бўлган. Унинг бор мулки, давлати ва сармояси большевиклар томонидан тортиб олинган. Ниҳоятда уддабурон, кенг фикрлайдиган, ишнинг кўзини биладиган бу инсоннинг қайғули қисмати истиқлолимизни қадрлашга, бугунги кунда мамлакатимизда тадбиркорларга яратиб берилаётган имкониятлардан янада самарали фойдаланишга даъват этади”, деди Шавкат Мирзиёев.


Ҳамма жойда эҳтиёткорлик шарт\nТуркистон вилояти ҳокимлиги, шифокорлар ва ҳуқуқни муҳофаза қилиш идоралари бугунги кунда пандемияга қарши курашда изчили ишларни бажармоқда. Вилоятда профилактика ва ташкилий ишлар юритилмоқда.\n20 март куни Нур-Султандан Шимкент шаҳрига келган 24 яшар фуқарода инфекция аниқланди, шу боисдан Нур-Султан – Шимкент йўналишидаги 646 FNB 13 рақамли автобус билан бирга келган фуқароларнинг исм-шарифлари аниқланди.\nБуқаролар ўз ихтиёрлари билан маҳаллий тиббиёт муассасаларига бориб, текширувдан ўтишлари керак. Фавқулодда вазият чоғида ўзининг касалликка чалинганини яшириб, ўзгаларга вирус юқтириш ҚР Жиноят кодекси бўйича жавобгарликка тортилади. Буни вилоят ҳокимлиги қошида ташкил этилган марказида Туркистон вилояти ҳокимининг ўринбосари Сакен Қалқаманов маълум қилди.\n– Инфекциянинг олдини олиш ва унга қарши кураш бўйича барча маълумотларни 109 колл-марказига қўнғироқ қилиб ёки Туркистон вилояти ҳокимлигининг «Туркистон COVID-19 вилоят жадал ахборот тарқатиш штаби” саҳифасидан била оласизлар. Бу ҳолат барчамизни ташвишга солмоқда. Шу сабабли, гигиена ва эҳтиёт чораларига, жамоат тартибига қатъий риоя қилинишини сўрайман! – деди Сакен Амангелди ули.\nВилоят ҳокимининг матбуот хизмати, 2020-03-27, 01:49 187


Машҳур "Қамоқдан қочиш" сериали 2017 йилда яна экранларга қайтади\n00:05 / 11.08.2016\nИнтернетда машҳур "Қамоқдан қочиш" америка сериалининг давоми тизери пайдо бўлди. Тизерга сериал давомининг илк лавҳаларидан ташқари актёрларнинг изоҳлари ҳам киритилган.\nРоликдан маълум бўлишича, сериалнинг бош қаҳрамони Майкл Скофилд ҳали ҳам ҳаёт бўлиб, Ямандаги турмада сақланаётган бўлади. Сериалнинг аввалги қисмида унинг ўлгани маълум қилинганди. Бош роллар ижрочиларининг айтишича, бу гал бош қаҳрамонлар нафақат турмадан, балки бутун давлатдан қочишларига тўғри келади. Сериалда шунингдек биринчи марта ИШИД мавзуси ҳам пайдо бўлади.\nСериалнинг янги мавсуми премьераси 2017 йилга белгиланган. Сериал 2009 йилда тугатилганди, бироқ яқинда Fox телеканали сериал Netflix онлайн-кинотеатрида жуда оммабоплигини аниқлагач, уни "Махфий ҳужжатлар" ("Секретные материалы") ва "24 соат" ("24 часа") сериаллари каби давом эттиришга қарор қилган.


Мен Бобурнинг набирасиман!!! - Uzbegim | Uzbegim\nДам олиш кунларини қаҳвахонада ўтказишни хуш кўраман. Шу сабабли дам олиш кунида Бруклин шаҳрининг марказида бўлган шундоқ уйимиз ёнидаги қаҳвахонада бир оз қаҳва ичиш мақсадида ташриф буюрдим. Қаҳвахона мижозлар билан тўла экан. Бир четда турган бўш ўриндиқни эгаллаб қаҳвани ичишга шайланар эканман ёнимдаги инсонларнинг “Ўзбекистонлик…”, “Ўзбекистон…” деган сўзини эшитиб ноҳосдан уларнинг суҳбатига қўшилдим.\n– Кечирасиз Ўзбекистон дедингизми?\n– Ҳа! Сиз Ўзбекистонликми?\n– Ҳа. Бирор Ёрдамим керакми?\n– Бобурни биласизми?\n– Қайси Бобурни?\n– Заҳириддин Муҳаммад Бобурнида.\n– Э Ҳа Мирзо Бобурними…. Албатта, танийман. Биз уни танимасак уят бўлар.\n– Бобур ҳақида бизга қисқача айтиб бероласизми? Бизга кўпроқ маълумот керак эди. Айни дамда дўстим билан интернетдан Бобур ҳақида маълумот қидираётган эдик. Биз Марказий Осиёликлар тарихига қизиқамиз деди суҳбатдош.\n– Майли унда сизларга ўзим билганимча қисқача гапириб бераман дея уларга Мирзо Бобур ҳақида билганларимни сўзлаб бердим.\nШундан сўнг ҳамсуҳбатдошларимга улар истаганларича етарли маълумот беролмаган бўлсам узр дея суҳбатга якун ясамоқчи бўлганимда улар эсдалик учун суратга тушушимни сўради.\nСуратимизни ўзининг “inеуктуе” саҳифасига жойлар экан унинг остига “Бобурнинг Набираси билан” дея изоҳ ҳам ёзиб қўйди.\nҚаҳвахонани тарк этар эканман, қалбимда ғурур ва ифтихор тўла эди. Ўз ўзимдан хурсад эдим. Бугун мусофир юртда аждодларимизни биладиган инсонлар билан суҳбатлашганимдан хурсанд эдим ва ўз ўзимга мен Бобурнинг Наюирасиман дея такрорлар эдим.


Токио-2020 Паралимпия ўйинларига 220 кун қолди – O'zbekiston Milliy paralimpiya qo'mitasi\nТокио-2020 Паралимпия ўйинларига 220 кун қолди\nВаниҳоят Паралимпия йили кириб келди. Дунё спорт иҳлосмандлари бор эътиборини Токиода ўтадиган юқори даражадаги спорт ўйинларига қаратади.\nТокио мезбонлик қиладиган шиддатли беллашувлар билан бир қаторда, ушбу баҳсларга йўлланма берадиган саралаш мусобақалари ҳам ҳаяжонли лаҳзаларга сабабчи бўлади.\n25 августдан 6 сентябргача 4 йилликнинг энг муҳим пара спорт мусобақасида 4,550 нафар пара атлетлар 22 та спорт тури бўйича иштирок этадилар.\nСони бўйича рекорд даражадаги телеканаллар 19 та спорт ўйинларини жонли эфирда намойиш этадилар, бу 2016 йилги Паралимпиададан олтитага кўп деганидир. Шунингдек бу йилги Паралимпия ўйинларини телевидение орқали 4,1 миллиарддан ошиқроқ томошабин кузатиши кутилмоқда.\nБундан ташқари, Паралимпия ўйинлари чипталари хариди учун ўтказилган биринчи лотереяда рекорд даражадаги 3.1 миллион дона чиптага талаб келиб тушди. Токио Паралимпия ўйинлари учун жами 2.9 миллион дона чипта сотувга қўйиш режалаштирилган ва буларнинг 600 мингтаси аллақачон ўз эгаларини топиб бўлди.\nГулжаной Наимова Ўзбекистон тарихига кирди


Россия рубли қуламоқда - бир доллар 100 га қараб кетди\nRussia -- A woman walks past a board listing foreign currency rates against the Russian ruble in Moscow, January 21, 2016\n21 январ куни доллар 85 рублдан ошди, евро нархи эса 93 рублга яқинлашди. Россия валютаси арзонлашиб бораётган нефть ва мамлакатнинг иқтисодий ночорлиги жараёнида қадрсизланиб бормоқда. Шунга қарамай, Кремль “рублнинг қулаши тўғрисидаги гап-сўзларга эрта”, демоқда.\nРоссия валютаси янги йил бошланганидан буён тезлик билан қулашда давом этмоқда: 21 январь куни бир АҚШ доллари нархи 86 дан ошди ва пастга шўнғиш соат сайин давом этмоқда.\nБу қулаш жаҳон бозорида нефть нархининг тушиб бораётгани жараёнида кузатилмоқда: бугунга келиб нефтнинг Urals маркаси 28 доллардан пастга тушди. Кузатувчилар нефтнинг бу қадар арзонлаши 13 йил олдинги рекордни урганини таъкидламоқда.\nВank of America экспертлари ҳисоб-китобига кўра, бир баррел нефть нархининг 25 долларга тушиш эҳтимолида 2016 йилги Россия бюджетининг дефицитсиз бажарилиши учун бир доллар 210 рублга баҳоланиши керак.\nБанк мутахассислари Россия ҳукумати инқироздан бир амаллаб чиқиб олиши учун миллий валютани девальвация қилишгача, яъни хориж валюталарига нисбатан сунъий қадрсизлантиришгача бориши мумкин демоқда. Бундай қадам иқтисодий вазиятни бироз мўътадиллаштирса-да, Россиянинг бошқа мамлакатлардан иқтисодий изоляциясини юзага келтириши мумкинлиги тахмин қилинмоқда.\nФБК компаниясининг Стратегик таҳлил институти директори иқтисодчи Игорь Николаев Озодлик билан суҳбатда рубль қулашининг давом этишини тахмин қилди:\n- Рублнинг узоқ муддатга қадрсизланиши кайфияти пайдо бўлди ва бу муаммо фақат нефтнинг арзонлашиши билан боғлиқ эмас! Тўғри, бу муҳим омил, аммо ягона эмас. Нефть нархининг тушиши тўхтаган ҳолатда ҳам (у бир кун эмас – бошқа кун, менимча, яқин орада тўхтайди) рублнинг тепага қараб эмаклашишини кутманг. Нефтдан ташқари Россия рублининг қадрига мамлакат макроиқтисодиёти жиддий таъсир ўтказади. Қудратли ва кучайиб бораётган валютага эга давлатнинг иқтисодиёти ҳам кучлидир. Яъни, валютанинг мустаҳкамланишига иқтисодий барқарорлик зарур. Россия макроиқтисодиёти эса ўта кучсиз. Санкциялар – рубль даражасига таъсир ўтказувчи яна бир омил. АҚШ Марказий банкининг долларни кучайтиришга қаратган сиёсати ҳам ҳисобга олиш зарур, деди таҳлилчи.\nИгорь Николаев мавжуд вазият ортидан Россия валюта заҳираларининг 2016 йилда тугатилиши мумкинлигини тахмин қилади. У Заҳира жамғармаси ва Миллий барқарорлик жамғармасидаги маблағлар эвазига Владимир Путин ҳукумати кейинги сайловларгача бир амаллаб етиб олиши мумкинлигига ҳам ишора қилди.\nҲозирга келиб Россия ҳукуматининг бюджет тақчиллиги боис ҳарбий ва ижтимоий соҳалардан ташқари барча соҳаларга пул ажратишни кескин қисқартиргани маълум бўлди.\nИгорь Николаев мазкур вазият кутилган бўлса-да, уни “қулаш” эмас, кескин “кескин тушиш” деб аташ мумкин, дейди:\n- Одамлар ҳам инқироз тезда тугамаслигини англаб етди. Уларда инқирозга нисбатан қандайдир кўникиш ҳосил бўлди, иқтисодиёт қулаб тушмаса-да, кескин пасайиши аниқ. Бу менинг тахминим, дейди иқтисодий таҳлилчи Игорь Николаев.\nРоссия Банки маълумотича, 2014 йилда мамлакатдан 153 миллиард, 2015 йилда эса қарийб 57 миллиард доллар миқдорида капитал “чиқиб кетган”.\nАйни вақтда, Кремль рубль курсинининг “қулаб тушиши” ҳақида гапириш эрталигини билдирмоқда.\nРоссия Банки рубль курсидаги ҳаракатларни диққат билан кузатмоқда ва таҳлил этмоқда, деди Россия президенти матбуот котиби Дмитрий Песков журналистлар олдида пайшанба куни қилган чиқишида.\n- Шу боис мен бу вазиятда “қулаш” сўзини ишлатмаган бўлардим. Курс дарҳақиқат ўзгармоқда, беқарор. Аммо бу қулашдан жуда узоқ ва юэага келган вазиятда мен Марказий Банк қулаш ортидан юзага келувчи ўзгаришларни бошқара олмаслигига ҳам ишонмайман, деди президент Путиннинг расмий вакили Дмитрий Песков.\nПайшанба куни рус валютасининг ярим соатда 3 рублга арзонлашиши натижасида кўплаб валюта алмаштириш шохобчаларида доллар ва евро етишмаслиги кузатилди.\nРублнинг арзонлашиши Россия иқтисодиёти билан боғлиқ бўлган Марказий Осиё валюталари, хусусан Ўзбекистон сўмининг ҳам пастлашишига сабаб бўлмоқда.


Android 7.1.1 тизимидаги Samsung Galaxy Note 8 синовдан ўтказилмоқда - Terabayt.Uz\nЖанубий Кореялик гигант ўзининг навбатдаги фаблети – Samsung Galaxy Note 8 моделини синовлардан ўтказмоқда. Унга Android 7.1.1 Nougat версияси ўрнатилган ҳолда савдога чиқарилади, деб ёзади Galaxy-Droid.ru.\nМазкур онлайн-нашрнинг ўз манбаларига таяниб таъкидлашича, Note 8 томонларининг ўзаро нисбати ҳам худди Samsung Galaxy S8 ва S8 Plus’даги сингари – 18.5:9 кўринишида. Агарда шу маълумот ўз тасдиғини топса, компаниянинг Note қаторидаги янги қурилмаси ромсиз Infinity Display экранига эга бўлади.\nСмартфоннинг ички хусусиятлари борасида ҳозирча аниқ маълумотлар йўқ. Бироқ кейинги пайтларда тарқалган айрим миш-мишларга кўра, Galaxy Note 8 моделига Exynos 8895 чипсети қўйилади. Унинг тезкор хотираси 6 гигабайтга тенг, доимий хотираси ҳозирча номаълум. Асосий камераси қўшалоқ модулли бўлиб, объективлари тикка жойлашган.\nНавбатдаги флагман жорий йилнинг иккинчи ярмида чиқиши маълум, аммо тақдимотнинг аниқ санаси ҳануз сир сақланмоқда. Samsung аллақачон Note 8 моделини синовдан ўтказаётганига кўра, у ёзнинг охирларида савдога чиқарилади.\nЭслатиб ўтамиз, Galaxy Note 8’нинг суратлари аввалроқ тарқаб кетган, DBS Designing студияси бўлажак илғор гаджетнинг рендерларини тайёрлаб, жамоатчилик эътиборига ҳавола қилган эди. Қурилманинг янги авлод камера инновациясига эга бўлиши ҳақида ҳам хабар берганмиз ва унинг видеосини ҳам эълон қилганмиз.\n#Android #Android 7 #Android 7.1.1 Nougat #Galaxy #Galaxy Note #Galaxy Note 8 #Samsung #Samsung Galaxy #Samsung Galaxy Note #Samsung Galaxy Note 8 #Smartfon #синов #фаблет #хабарлар


Матни қисқа аммо фойдаси улуғ салавотлар | Azon.uz - Ахборот-таҳлилий портал\nМатни қисқа аммо фойдаси улуғ салавотлар\n17:00 24.04.2019 2197\n“Аллоҳумма солли ъало саййидино Муҳаммадив ва ъало оли саййидино Муҳаммад”\nМаъноси: Ё Аллоҳ! Саййидимиз ҳазрат Муҳаммадга ва саййидимиз ҳазрат Муҳаммаднинг оилалари (аҳли)га раҳмат айла!\n“Аллоҳумма солли ъало саййидино Муҳаммадин ъабдика ва набиййика ва ҳабибика ва расуликан-набиййил-уммиййи ва ъало олиҳи ва соҳбиҳи ва саллим” (“Ал-адъийатул-воридату фил-ойотил каримати вал-аҳодисиш-шарифаҳ”, 61-с).\nМаъноси: Ё Аллоҳ! Бизнинг саййидимиз, Сенинг банданг, пайғамбаринг, ҳабибинг ва уммий набий бўлмиш расулинг ҳазрат Муҳаммадга ва у зотнинг оилалари (аҳли)га ва саҳобаларига салоту саломлар ёғдир!\nРасулиҳин-набиййил умиййи... (“Унинг уммий пайғамбари бўлган расулига”) деган ибора Қуръони каримнинг Аъроф сураси, 158-оятида, яна Анкабут сураси, 48-оятида келган. Шунинг учун бу салавот ҳам жуда савобли салавотлардан ҳисобланади.\nОриф Абул-Аббос ал-Марисийдан нақл қилинишича, ким бу салавотни бир кеча-кундузда беш юз марта ўқишда бардавом бўлса, тушида ҳазрат Пайғамбаримиз соллаллоҳу алайҳи ва салламни кўрмагунича вафот этмайди.\nҲазрат Анас ибн Молик розияллоҳу анҳу ривоят қилдилар: Расулуллоҳ соллаллоҳу алайҳи ва саллам айтдилар: “Қиёмат кунида ҳар манзилда менга энг яқин бўлганингиз дунёда менга энг кўп салавот айтганингиздир. Кимки, жума кунида ва жума кечасида менга салавот айтса, Аллоҳ таоло унинг юзта эҳтиёжини раво қилади: етмиштаси охират ҳожатларидан бўлиб, ўттизтаси дунё ҳожатларидандир. Сўнг Аллоҳ таоло бу ишга бир фариштани вакил қилади, у худди сизларга ҳадялар кириб келганидек, менинг қабримга кириб келади ва менга салавот айтган кишининг хабарини айтади, унинг исмини, насабини, то қайси қавмдан эканигача маълум қилади. Мен уни оппоқ саҳифага қайд этиб қўяман” (Имом Байҳақий, “Шуъабул-иймон”, “Ромузул-аҳодис”, 116-саҳифа, 9-ҳадис).\nҲазрат Пайғамбаримиз соллаллоҳу алайҳи ва саллам салавот айтишнинг фазилати ҳақида марҳамат қилиб айтдилар: “Кимнинг бир ҳожати раво бўлиши қийинлашса, бас, менга кўп салавот айтсин. Зеро, салавот ғам-ташвишларни аритади, кулфатларни кеткизади, ризқни кўпайтиради ва ҳожатларни раво қилади” (Далоилул-хайрот” китобидан).\nМанбалар асосида «коҳ ота бузрук» жоме масжиди имом ноиби Абдувоҳид ЎРОЗОВ тайёрлади.\nЭнг афзал ва гўзал салавот\n00:00 17.04.2019 1703\n20:05 19.08.2019 4638


14.07.21 07:06\tmsk\n«ТОШКЕНТ СИТИ» КОНГРЕСС ХОЛЛИ\nТошкентда 15 июль куни «Марказий ва Жанубий Осиё: минтақавий боғлиқлик. Таҳдидлар ва имкониятлар» мавзусида халқаро конференция ўз ишини бошлайди. Президент Шавкат Мирзиёев ташаббуси билан ўтказилаётган ушбу конференция икки кун давом этади ва унда 40 дан ортиқ мамлакат ва халқаро ташкилотлардан юздан зиёд вакиллар иштирок этадилар. Анжуманни 90 дан ортиқ журналист ёритиб боради. Юқори даражадаги мазкур конференцияда “Марказий Осиё — Жанубий Осиё” форматидаги ўзаро манфаатли стратегик алоқа моделини кўп томонлама муҳокама қилиш учун сиёсий ва экспертлар майдони шакллантирилади.\nКонференциянинг асосий қисми 16 июлга белгиланган. Дастурга кўра, 15 июлда Тошкентга делегациялар келиши ва уларнинг етакчилари иштирокида норасмий кечки овқат уюштирилиши режалаштирилган. 15 июл куни соат 15:00 дан 16:30 гача Тошкентда Марказий Осиё Халқаро Институтининг (IICA) очилиш маросими бўлиб ўтади. Маросимда Марказий Осиё давлатларининг ташқи ишлар вазирлари ва мутахассислар иштирок этадилар.\nМарказий Осиё Халқаро институти 2020 йили Ўзбекистон Республикаси президенти Шавкат Мирзиёев ташаббуси билан ташкил топган. Институтнинг асосий вазифаларига минтақа давлатлари ўртасидаги ўзаро ҳамкорликни ҳар томонлама кенгайтиришга қаратилган стратегия ва дастурларнинг янги йўналишларини ишлаб чиқишга кўмаклашиш, уларни илмий асосланган ҳолда чуқур таҳлил қилиш ва тадқиқ этиш киради.\n16 июл куни “Марказий ва Жанубий Осиё: минтақавий ўзаро боғлиқлик” мавзусидаги ялпи мажлис билан конференция ўз ишини бошлайди. Тадбир мобайнида БМТ Бош котиби Антонио Гутерришнинг мурожаати, Ўзбекистон Республикаси Президенти Шавкат Мирзиёевнинг, хорижий давлатлар ва ҳукуматлар раҳбарлари, ташқи ишлар вазирлари, халқаро молия ташкилотлари бошлиқларининг нутқлари режалаштирилган.\nМажлис доирасида Марказий ва Жанубий Осиёдаги минтақалараро ҳамкорликнинг ҳолати ва ривожланиш истиқболлари, ўзаро алоқаларнинг муваффақиятли намуналари, икки минтақани ўзаро боғлашга хизмат қиладиган истиқболли инфратузилма лойиҳалари кўриб чиқилади.\nШунингдек, кун тартибидан савдо, инвестициялар, транспорт, энергетика ва инновациялар, «яшил» технологиялар соҳаларида ҳамкорликни ривожлантириш, кооперация бўйича аниқ лойиҳа ва дастурларни амалга ошириш, туризм, таълим, соғлиқни сақлаш, фан ва маданият соҳаларида шерикликни кенгайтириш, икки минтақа барқарорлиги ва хавфсизлигини таъминлаш юзасидан батафсил фикр алмашиш ва биргаликда таклифлар ишлаб чиқиш ўрин олган.\nКонференция якунида Ўзбекистон Ташки ишлар вазири Абдулазиз Комилов матбуот учун қичқача баёнот беради. Анжуман Ўзбекистон ҳукумати номидан уюштирилган қабул маросими билан якунланади.\nКонференцияда Шавкат Мирзиёевдан ташқари Афғонистон президенти Ашраф Ғани, Покистон Бош вазири Имрон Хон, Марказий ва Жанубий Осиё мамлакатлари, бошқа хорижий давлатларнинг ташқи ишлар вазирлари иштирок этиши кутилмоқда.\nЎзбекистон президенти матбуот котиби Шерзод Асадовнинг таъкидлашича, конференцияда 20 дан ортиқ давлат ташқи ишлар маҳкамаси раҳбарлари қатнашадилар.\nШунингдек, у Покистон раҳбари расмий ташриф буюришини, Афғонистон етакчиси эса халқаро конференция доирасида иш ташрифи билан иштирок этишини маълум қилди. Шавкат Мирзиёев ҳар икки давлат раҳбари билан алоҳида иккитомонлама музокара ўтказади. Бундан ташқари президент Мирзиёевнинг Марказий Осиё давлатлари, Хитой, Россия Ташқи ишлар вазирлари ва Европа дипломатлари етакчиси Жозеп Боррел билан учрашуви режалаштирилган.\nХабарларга кўра, 12 июль куни Непал ташқи ишлар маҳкамаси раҳбарининг биринчи ўринбосари Бхарат Рожа Подял ташриф буюрган ва Абдулазиз Комилов билан музокаралар олиб борган. Россия элчихонасининг хабарига кўра, 16 июль куни Қирғизистон, Қозоғистон, Россия, Тожикистон, Туркманистон ва Ўзбекистон Ташқи ишлар вазирлари минтақавий хавфсизлик, ноқонуний наркотиклар айланмаси ва террорчиликка қарши кураш борасида музокаралар олиб борадилар.\nЖаҳон харитасида Жанубий Осиё\n«Жанубий Осиё» нимани англатади?\nБМТ таърифига кўра, Жанубий Осиё — Афғонистон, Бангладеш, Бутан, Ҳиндистон, Мальдив, Непал, Покистон ва Шри-Ланка давлатларини ўз ичига қамраб олади.\nЖанубий Осиё 4.5 млн км² ҳудудга эга (Осиёнинг 10% ва қуруқликнинг 3%), лекин бу ерда Осиёнинг 40 фоиз ва дунёнинг 22 фоиз аҳолиси истиқомат қилади.\nЖанубий Осиё Марказий Осиё билан жуғрофий кесишган. Марказий Осиё (ЮНЕСКО таърифига кўра) ўзига Қозоғистон, Қирғизистон, Ўзбекистон, Туркманистон, Тожикистон, шунингдек Мўғулистон, Хитойнинг шимоли-ғарбий ҳудуди, Россиянинг осиё ўлкалари, Ҳиндистоннинг шимоли-ғарбий ҳудуди, Покистон, Эрон ва Афғонистоннинг шимолий қисмларини қамраб олган.\nАфғонистондаги тинчлик ва барқарорликка доир муаммолар\nТолиблар президент Ашраф Ғани истеъфоси эвазига тинчлик вада қилдилар\nЎн бешта давлат ва НАТО толибларни отишмаларни бас қилишга чақирди\nReuters фотожурналисти Афғонистон жанубида ҳалок бўлди\nТурган гап, конференцияда Афғонистон масаласи ҳам муҳокама қилинади. Бу борада конференцияда АҚШнинг Афғонистон бўйича махсус вакили Залмай Ҳалилзоданинг иштироки айни муддаодир. У Қатар, Ўзбекистон ва Покистонга тарифи доирасида Тошкентда меҳмон бўлади.\n«АҚШ эмиссари ташрифи давомида афғон ҳукумати ва «Толибон» ҳаракати (РФда тақиқланган) ўртасида тинчлик келишуви имзоланиши учун саъй-ҳаракатларни давом эттириш ниятида», — дейилади АҚШ Давлат департаменти хабарида.\n«АҚШнинг тинчлик жараёнини қўллаб-қувватлаш сиёсати доирасида эмиссар барча томонлар, жумладан Афғонистонда сиёсий барқарорлик ўрнатилишидан манфаатдор минтақавий ва ҳалқаро иштирокчилар билан музокаралар олиб боради», — дейилади Давлат департаменти хабарида.\nНавбатдаги анжуман — бу борадаги халқаро конференцияларнинг узвий давомидир\nℹ Марказий Осиё минтақаси конференцияси илк бор 2017 йили Самарқандда ўтказилган. У «Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик» деб номланган. Унда президент Шавкат Мирзиёев Марказий Осиёни «улкан имкониятлар» минтақаси деб атаган.\nℹ 2018 йили бўлиб ўтган «Тинчлик жараёни, хавфсизлик соҳасида ҳамкорлик ва минтақавий шериклик» мавзусида Афғонистон бўйича юқори даражадаги Тошкент халқаро конференциясининг ташаббускори ҳам Ўзбекистон президенти Шавкат Мирзиёев ҳисобланади. Конференция якуни бўйича Тошкент декларацияси имзоланган. Мазкур ҳужжатда минтақада тинчлик ва хавфсизликни таъминлаш, барча соҳаларда ҳамкорлик алоқаларини мустаҳкамлаш, аҳил қўшнилик муносабатларини янада мустаҳкамлаш каби эзгу мақсадлар кўзда тутилган.


Beeline Грузияда CAMEL-роуминг географиясини кенгайтирмоқда » Ўзбекистон янгиликлари – Zamin.uz\nBeeline Грузияда CAMEL-роуминг географиясини кенгайтирмоқда\nBeeline CAMEL-роумингнинг навбатдаги кенгайиши ҳақида хабар беради. Magticom (Грузия) компанияси билан ҳамкорлик шартномаси имзоланди.\nЭслатиб ўтамиз, CAMEL-роуминг хизмати исталган мусбат балансда, яъни абонент баланси $0 га тенг бўлгунига қадар $50 кафолатли бадалсиз “Beeline” алоқасидан фойдаланиш имконини беради. Бунда ҳисобдаги маблағ реал вақт режимида ечиб олинади. CAMEL -роуминг активлаштиришни талаб қилмайди, чунки хизмат телефонда автоматик тарзда ёқилган. Хизматдан олдиндан тўлов тизимидаги тариф режаларидан фойдаланувчи абонентлар - жисмоний шахслар ҳисобларида исталган мусбат қолдиқ бўлганида фойдаланишлари мумкин.\nТеглар: навбатдаги жисмоний қилмайди бадалсиз активлаштиришни мусбат Beeline\nBeeline Жанубий Африкада роуминг географиясини кенгайтирмоқда\n13:46 / 02-06-2017\n10:12 / 07-04-2017\n12:30 / 26-01-2017


Мансурхон Тоиров. Чапани йигит (2009) | www.ziyouz.uz\nБош саҳифа МатбуотҲозирги давр матбуотиМансурхон Тоиров. Чапани йигит (2009)\nБуюк физик олим Ампернинг фаромушлиги ҳақида кўпгина латифалар бор: у иккита тухумни қўлида ушлаб туриб, чўнтак соатини уч дақиқа қайнатган экан. Баъзи математик ҳисоб-китобларни ўйлаб хаёл суриб кетаётганида қаршисида ажойиб бир қора доска пайдо бўлиб қолади. Шунда у сираям иккиланмасдан белбурма камзули чўнтагидан бўр бўлагини олиб, натижаларни унга ёза бошлайди. Доска ҳаракатлана бошлаганида ҳам у орқасидан эргашиб, ишини давом эттириб бораверади, ҳаракат тезлиги ошганида Ампер унинг орқасидан югурган ҳолда ёзишни давом эттиради… Доска от-арава-каретанинг қора ранга бўялган орқа тарафи эди.\nУшбу ҳангома хотирамга келишига сабаб, бир куни шаҳар автобусидаги чиптачи йигит мен берган пулга қайтимни узата туриб, чипта ўрнига қайтим пулни ўртасидан бир оз йиртиб қўйгани бўлди. Ким билади дейсиз, у йигитнинг хаёлидан ўша пайт нималар ўтаётганини? Балки у ўша дамда бирор оламшумул кашфиётнинг этагидан ушлаш арафасидамиди ёки ҳаёт ташвишлари унинг фикрини шунчалар банд қилган эдими…\nМени охирги йилларда ёшларимиздаги ахлоқ-одоб ҳайратга солади. Кўча-кўйда бирор нарсани мендан ёки бегона кишидан сўраш эҳтиёжи бўлса, уларнинг қўли кўксида бўлади. Уларни тинглаб, беихтиёр ортидан, отангга, таълим берган устозингга балли, деб юборганингизни билмайсиз. Биз ҳам ёшлигимизда одобсиз бўлмаганмиз, лекин ҳозирги ёшларнинг одоби янада ҳавас қилгудек. 17-18 ёшлар атрофидаги бир талай ўғил-қиз мен турган бекат томон яқинлашиб келиб, барчаси алоҳида-алоҳида қўлини кўксига қўйган ҳолда салом бериб олдинма-кетин ўтиб кетишди. Бунга гувоҳ бўлган бошқа миллатга мансуб аёл ҳайратдан анграйиб қолди. Мен эса бекат тўсиғига қўлим билан уриб қўйиб, у аёлга эшиттирган ҳолда, кўз тегмасин, булар бизнинг бахтли келажагимиз, деб қўйдим.\nЁшларимизда бўлаётган бундай маънавий, маданий юксалишни барчамиз бирдек ҳис қиляпмизми, бунга биз катталар қанчалар тайёрмиз?\nРостини айтсам, олти йилча аввал Чехияда меҳмон бўлганимда у ердаги кўп нарсалар биз, Ўзбекистондан борган ўзбекларни ҳайратга солган эди. Шулардан бири, тоғли ерда сайр қилиб юрганимизда ҳар бири салкам кишининг икки мушти катталигидаги олмалар бирорта барги қолмаган дарахт шохларида бир донасиям нобуд бўлмаган ҳолда олтиндай товланиб турарди. Йўл бошловчимиздан нега бу олмалар терилмаган, еб бўлмайдими ёки бошқа сири борми, деб сўраган эдик, у бир-иккитасини олиб еб кўринглар-чи деди. Бир амаллаб иккита олмани пастга туширишни уддаладик. Олмалар совуқ еб, мазага тўйинар ва Чехияда ҳеч ким кўчадаги дарахтда турган ғуж-ғуж меваларга дахл қилмас экан.\nЎша сафарда мени ажаблантирган воқеалардан яна бири — биз, йўл бошловчи чех ҳамроҳимиз билан кета туриб узоқдан 50-60 чоғлиқ одамлар келаётганига кўзимиз тушди. Шунда йўл бошловчимиз: “Бу келаётганлар немис сайёҳлари. Эътибор беринглар, уларнинг ҳар бири сизлар билан омонлашиб ўтади. Сизлар ҳам жавоб қайтаришни унутманглар”, деб бизни огоҳлантириб қўйди. Ҳақиқатдан ҳам шундай бўлди. Турнақатор бўлиб келаётган немис сайёҳларининг барчаси биз билан ҳам қўл ҳаракати, ҳам сўз орқали омонлашиб ўтишди. Ҳавас қилдим, лекин асли бу бизнинг халқимизга ҳам хос бўлган одат эмасми? Шунга ўхшаш гўзал одат, ахлоқни профессор Фозила Сулаймонова ўзининг “Шарқ ва Ғарб” асарида ёритганидек, Ғарб ўзига тарбият илмидаги илғорлик ва комилликни Шарқдан тайёр ҳолда ўзлаштириб олмаганми?\nЁшларини тушунган халқ бахтлидир. Ёшларига қулоқ тутиш — келажакка қулоқ тутишдир. Яқинда бир танишимни аэропорт яқинида кутишимга тўғри келди. Мен ўтирган ўриндиқдан сал наридаги курси устига кимдир ҳам савоб йўлида, ҳам бир оз пул ишлаш мақсадида шаҳар телефон тармоғига уланган аппаратни қуйган экан. Ушбу телефон ёнига ёши олтмишлардан ошган бир нотаниш ҳамшаҳаримиз келди-да, кимгадир қўнғироқ қила бошлади. Мен у телефон аппаратидан кўпам узоқда бўлмаганим учун беихтиёр ўша кишининг телефондаги сўзларини эшитдим. Суҳбатдан ёдимда қолганлари қуйидагилар: «…ҳей, сен ўзи, қандай тарбия кўрмаган боласан? Сенга ким эканим, отимнинг нима қизиғи бор? Чақир дедим, онангними, отангними…” Наҳот у кишига телефон симининг нариги ёғида турган болакай ёки қизалоққа ўз исмини айтиш шунчалар малол келган бўлса? Киши шунчалар ҳам кибрли бўладими? Ахир у болакай ота-онасига уларни телефонга чақираётганини етказганида, улар уни “ким экан” деган саволга тутиши ҳаммамизга кундек равшан-ку. Одобни одобсиздан ўрган, дейди донолар. Лекин бундай “муаллим”ликни ҳеч кимга раво кўрмас эдим.\nGlobal Industry Analysts аналитик компаниясининг экспертлари жаҳон нанотехнологияси оламида Япония, АҚШ, Евроиттифоқ мамлакатлари пешқадам, деган ахборот тарқатди. Бунга айнан ушбу мамлакатлар нанотехнологиянинг ривожига энг катта миқдордаги инвестициялар ажратишни режалаштиргани сабаб бўлди.\nУшбу масала ҳозирги кунда барчани, айниқса, ёшларни қизиқтираётгани бежиз эмас. Албатта, нанотехнология сўзини ҳозирги пайтда эшитмаган одам жаҳонда кам топилса керак. Лекин бундан тўрт йилча муқаддам қатор олий таълим ва ўрта махсус билим юртлари муаллимларига нанотехнология соҳасида маърузалар қилганимда уларда бу соҳадаги тушунчанинг саёзлиги мени кўп ажаблантирган эди. Ҳаммасидан ҳам ажабланарли томони, Кимё-технология институти муаллимларида ҳам бу соҳада билим саёзлиги ва қизиқиш сустлиги бўлди. Интернетда ҳам Фанлар академиямиз ёки унинг бирор бир институти, олий ўқув юртлари бу хусусда чурқ этишмаяпти. Бу ҳол ёшларимизни безовта қилиши турган гап. Ушбу ҳолатга қараб мен мамлакатимиз ўзининг махсус “Нанотехнология” журналини ўзбек тилида чоп этиши зарур деган хулосага келдим. Кўпинча ёшларимиз ёки улар билан бевосита ишлайдиган ташкилотларнинг баъзи ходимлари билан мулоқотда бўлганимда: “Бизнинг республикамизда нанотехнология соҳасида қандай ишлар олиб бориляпти, ёшларимиз ушбу савол билан бизга кўп мурожаат этишади, лекин кимдан, қаердан жавоб топишни билолмай қийналиб қоляпмиз”, деган гапларига дуч келаман. Ҳақиқатдан ҳам ёшларимизда фан оламида бўлаётган оламшумул жараёнларга қизиқиш юқори.\nҲали халқимизнинг кўплаб Содиқ, Убай, Тошмуҳаммад, Саъди, Ҳабиб, Ҳамид ўғлонлари, Зарифа, Зулфия қизлари оламни лол қолдиради. Уларга Нобел мукофотлари ўзи ялиниб келади. Улар халқимизни, халқимиз уларни, албатта, шарафлайди. Бу кунни яқинлаштириш учун биз катталар ёшларимизга доимо елкадош бўлсак, уларни тушунишга интилсак бўлгани.\n“Туркистон” газетаси, 2009 йил 31 январ\n← Аввалги Аввалги Луқмон Бўрихон. Токчадаги тумор (ҳикоя)\nКейинги → Кейинги: Мансурхон Тоиров. Бевақт улоқтирилган стул ёхуд “Отелло” мактабининг тугаши


Янги марказ милиционерларнинг жиноятларини ошкор этади\nФеруза 27 январь куни яқинда ташкил этилган Ўзбекистон ҳуқуқни ҳимоя қилиш органлари фаолияти устидан жамоатчилик назорати маркази раҳбарлари матбуот анжумани уюштирди.\nИнсон ҳуқуқлари ҳимоячиси Елена Урлаева журналистларга марказнинг ташкил этилиши сабаблари ҳақида гапирди.\n“Ўзбекистонда инсон ҳуқуқлари бузилаётган ҳозирги вазиятда бундай марказнинг ташкил қилиниши ўта зарур, деб ҳисоблайман. Ҳозир милиция ходимларининг ўзбошимчалиги, зўравонлиги шу даражага бориб етдики, оддий кишилар нима қилишини билмай йиғламоқда. Уларни ҳеч ким ҳимоя қилмайди. Ҳуқуқни ҳимоя қилиш ходимлари фуқароларнинг ҳуқуқ ва эркинликларини таъминлаш ўрнига уларни қўрқитиш, таъмагирлик, таъқиб ва тазйиқ ўтказиш билан шуғулланмоқда”, - деди Е.Урлаева.\nЕ.Урлаева бу марказ милиция ходимларининг ҳуқуқбузарликлари тўғрисида маълумот йиғиши, уларни жамоатчиликка ошкор қилиши, жабрланган фуқаролар учун ишонч телефонларини ишга туширишини маълум қилди.\n“Озод деҳқонлар” партияси етакчиси Нигора Ҳидоятованинг сўзларига қараганда, Ўзбекистонда милиция тўғрисидаги қонун йўқлиги, фуқаролар уларнинг қандай хизматлари учун солиқ тўлаётгани номаълум экани ташвиш уйғотади. Милиция ходимлари жиноятчиликнинг олдини олишга, жумладан, 1-2 ойдан буён тошкентликларга ваҳима уйғотаётган, ёш болалар умрига зомин бўлаётган жиноятчиларни топишга ожизлик қилмоқда. Бироқ улар ҳашаматли ҳаёт кечиришга, тергов чоғида қийноқлар қўллашга, мардикорлар, майда тадбиркорлар, аёллар ҳуқуқларини топташга келганда жуда илғордир.\nМатбуот анжуманида ҳуқуқни ҳимоя қилиш органлари ходимларидан жабр кўрган фуқаролар ҳам иштирок этди. Улар орган ходимлари томонидан яқинлари ва ўзларига нисбатан қўлланаётган қийноқлар, судларнинг адолатсиз ҳукмлари ҳақида гапирди.


Материалы за 05.08.2019 » Фаровон юрт\n“Антропоцен” деб ном олган янги даврнинг асосий фарқли жиҳати атроф-муҳит ва иқлимга инсон ҳукмрон таъсири кўрсатишидан иборат.\nЯнги даврни ядровий қурол синовларининг радиоактив оқибатлари, пластмасса қолдиқлари пайдо бўлиши, Иккинчи жаҳон урушидан кейинги иқтисодий фаоллик оқибатида юз берган углерод ифлосланишни 1950-йиллардан бошлаб кузатиш мумкин бўлган.\nAdmin от 5-08-2019, 16:53\nЎзбекистонда июль ойида ҳукм сурган жазирама ёзнинг асосий янгилигига айланмади. Бу бор-йўғи об-ҳаво. Республиканинг турли минтақаларидан келаётган, лекин бир мавзу билан боғлиқ янгиликлар ундан кўра таажжублироқ: бузиб ташлашлар!\nТараққиётнинг янги босқичига кираётган (барибир, бунга ишонамиз!) мамлакат учун кенг миқёсли реконструксия – табиий ҳолат, ва қурилишлар авж олиши унинг бир қисми, холос. Шундай бўлиши ҳам керак! Ҳа, биз шаҳарларимиз қиёфасини янгилашимиз, майдонлар ва хиёбонларни ободонлаштиришимиз, ватандошларимиз қулай шароитда яшайдиган янги, обод уйлар барпо этишимиз лозим. Эски, нураб қолган уй-жой ўрнига замонавий ва қулайи келиши керак. Мақсад – жуда олийжаноб. Лекин унга эришиш йўллари, афсуски, ҳар доим ҳам олийжаноб эмас. 2019 йилнинг қайноқ ёзи буни яққол кўрсатиб турибди.\nAdmin от 5-08-2019, 16:46\nБоғ атрофи тенг иккига бўлинган. Саҳнга қизил мармар силлиқланиб ётқизилган. Йўл ёқаларида кўм-кўк шамшод дарахтчалари экилган. Уларнинг юқори қисми бир текис қирқилган. Ўнг тарафда худди қайрағочдек силлиқ айланаси текисланган сут дарахтлари. Ушбу дарахтнинг шохи сал синдириб кўрилса, оппоқ сутдек суюқлик оқар экан. Ҳиндлар уни “сигирдарахт” деб аташади.Акбаршоҳ қароргоҳининг олд кўриниши жуда шарқона. Гулли сопол ғиштчалар билан безатилган. Баландлиги ўн икки метр келадиган икки қаватли бино устида гумбаз шаклидаги атрофлари мезанани эслатувчи айвонча. Энига 44 метрли кўшкайвон оқ мармардан тикланган. Пасти ҳам, тепаси ҳам меҳробли. Айвонларга ганчкор деразалар қўйилган. Қароргоҳ тепасида бир хил тусдаги мармардан қилинган ромб шаклидаги шинаклар. Ҳар бир шинак ўртаси қирқ сантиметр очиқ бўлиб, қаровулларнинг бемалол душманни нишонга олишига мўлжаллаб кенг йўллар қилинган. Қароргоҳнинг орқа томонида бир хил кўринишда оқ мармардан қад кўтарган уч белбоғли, усти мезанасимон қилиб ёпилган миноралар савлат тўкиб турибди. Ушбу миноралардан соқчилар тўрт томондан келадиган хавфни бемалол кузатишган. Минораларнинг баландлиги тахминан ўттиз метр. Ичидан қизил мармар тўшалган айланма йўллар энг йирик парми тишини эслатади.Деҳлидан 215 чақирим ғарбдаги машҳур Жамна дарёсининг чап қирғоғида қад кўтарган подшоҳ Акбаршоҳнинг қароргоҳи олдида йигирма гектарли катта боғ қуёш нурларидан баҳраманд бўлиб, декабрь ойида ҳам ям-яшил бахмал тусда яшнамоқда.\nAdmin от 5-08-2019, 16:33\nАсосий сахифа » Материалы за 05.08.2019